Экологик кўмиш шартномаси жорий этилди » Новости Узбекистана сегодня: nuz.uz\nНовости Узбекистана → Жахонда → Экологик кўмиш шартномаси жорий этилди\n06-04-2018 10:12 0 456 Рейтинг1 Чоп этиш\nЭкологик кўмиш шартномаси жорий этилди\nХитойнинг Вэньлин шаҳар маъмурияти қарияларга вафот этганидан сўнг жасади кулини денгизга сочиб юбориш тўғрисидаги шартнома таклиф этиб, бунинг учун пул мукофоти белгилади, деб хабар беради "Интерфакс" ахборот агентлиги хабарига таяниб uza. uz ёзмоқда\nШаҳар маъмурияти амалиётга жорий этаётган ушбу янгиликка кўра, 70-80 ёшдаги кексалар учун 100 юан, 80-90 ёшлилар учун 200 юан, 90-100 ёшлилар учун 300 юан, 100 ёшдан катталар учун эса 400 юандан ойлик маоши тўланади.\nВэньлин шаҳри экологик кўмишни оммалаштириш мақсадида ўз жасади кулларини денгизга сочиш учун рўйхатдан ўтганларни ўлимидан олдин рағбатлантириш бўйича биринчиликни эгаллади. Мамлакатнинг бошқа ҳудудларида бундай "нафақа" марҳумнинг оила аъзоларига, шунингдек, кулни ушлаб туришга қарор қилган кишиларга тўланади.\n-Мен балиқчиман. Денгиз менинг иккинчи уйим. Мен ўлганимдан сўнг уйимга қайтишни истайман, - дейди Дай Юйинь.\nХитойда 5 апрель - ўтганларни хотирлаш куни. Хитой анъаналарига кўра, мурдани аждодлари ёнига кўмишади. Лекин аҳоли ўта зич яшайдиган мамлакатда бу одатларга риоя қилиш ер етишмаслигига сабаб бўлмоқда. Ер етишмаслиги муаммосини ҳал қилиш учун ҳукумат сўнгги йилларда қулай бўлган мана шундай экологик кўмишни жорий этди.


Қорақалпоғистонлик журналистлар Ёзёвондаги Наврўз байрамида — Ўзбекистон Журналистлари ижодий уюшмаси Фарғона вилоят бўлими\nЯнада мароқли ва серқирра форумлар кутиб қоламиз\nҚорақалпоғистонлик журналистлар Ёзёвондаги Наврўз байрамида\nҚорақалпоғистонлик бир гуруҳ журналистлар Фарғона вилоятида бўлиб ўтган Х анънавий «Чимён» медиафорумида иштирок этдик. Медиафорумдан бир олам таассуротлар олдик. Мен медиафорумда иккинчи бор иштирок этдим. Биз бу ерда ўрганган тажрибаларимизни Қорақалпоғистон матбуотида жорий этамиз.\nВодийда қорақалпоқ миллатига мансуб аҳоли ҳам яшайди. Улардан Ёзёвон туманининг “Мустаҳкам дўстлик” МФЙда яшовчи қорақалпоқларни айтиб ўтиш мумкин. Ёзёвон тумани билан Қорақалпоғистон ўртасида алоқа ўрнатилган. Бунда ҳар икки томон журналистларининг хизмати бор.\nБизлар ҳам ўтган йили бу маҳаллада бўлиб, қорақалпоқ миллатдошлар билан танишиб, телекўрсатув таёрлаган эдик. Бу йили ҳам медиафорумдан сўнг оғайниларни кўрмоқ учун Ёзёвонга келдик. Қорақалпоқлар ҳаёти, турмуш тарзи ҳақида радиоэшиттириш тайёрладик.\nҚорақалпоқ халқида «Яхшининг меҳмони қўшалоқ келади», деган ҳикматли гап бор. Биз меҳмонда бўлган куни Ёзёвон туманида Наврўз байрами нишонланаётган экан. Биз ҳам байрамда иштирок этдик. Туман ҳокими ва бошқа раҳбарлар билан кўришдик. Байрам тадбири бизда катта таассуротлар қолдирди.\nБизнинг байрамда қатнашимизда хамроҳлик қилган “Мустаҳкам дўстлик” маҳалласи оқсоқоли Низомиддин ака ва ёшлар етакчиси Жўрабек Собиров, қолаверса, Ёзёвон туманига ташрифимизда доимо кўмакдош бўлиб келаётган “Марказий Фарғона» газетаси журналистларидан миннатдормиз.\nБиз ҳам ёзёвонлик дўстларимизни Орол денгизи бўйларидаги шундай байрамларда қатнашишга таклиф қиламиз. Овулга Мустаҳкам дўстлик, дея ном топиб қўйилган экан. Борди-келдилар, дўстлик алоқаларини янада мустаҳкам бўлишига хизмат қилади, деб ишонамиз.\nҲар кунимиз Наврўз бўлсин, азиз биродарлар!\n«Ақманғыт таны» газетаси редактори. Қорақалпоғистон Республикаси.\nСирдарёлик журналистлар таассуротлари


Президентга берилган савол « Ўзбекистон Халқ Ҳаракати\nПрезидентга берилган савол\n03 February 2017 - 9:00\nХудди кечагидек эсимда. 1998 йил 26 декабрь куни соат 10.00 да бошланган Ўзбекистон Республикаси Олий Мажлисининг олтинчи сессиясида одатдагидек Президент маъруза қилиб бўлгач журналистлар билан учрашди. Ўша журналистлар орасида мен ҳам бор эдим. Касбий фаолиятим ва ҳаётий кузатувларимга кўра анчадан буён кўнглимга тугиб юрган бир қаламкаш сифатида шахсан мени ва менга ўхшаган юрагида қоим бўлиб турган, ич-ичимизни кемираётган хақли бир саволнинг жавобини шахсан юртбошининг ўзидан эшитиш иштиёқи менга тинчлик бермасди. Очиғи, қачонлардир учрашиб қолсам албатта, президентга шу саволни бераман, деб айтганимда аксарият устозларимиз бу фикримдан қайтаришга уринишган, бу ҳаётим учун хавфли эканлигини бот-бот уқтиришганди. Шунга карамай, менинг қайсар кўнглим бу насиҳатларга қулоқ солмади. Гўё Тангрим ичимга ўзининг ҳақиқат деб аталмиш нуридан бир парча ташлаб кўйгану, мен шу ўтнинг алангасида лов-лов ёнардим. Ҳақиқат, адолат мен учун ҳамма нарсадан-дўстларимнинг ўтинчи-ю устозларимнинг насиҳатларидан ҳам, ҳатто ҳаётимдан ҳам азизроқ ва улуғроқ бир тушунча эди. Менинг ҳақиқат ҳақидаги бу тушунчамни йиллар давомида ҳеч ким ва ҳеч нарса ўзгартиролмади, илло ўзгартиролмайди ҳам. Ана шундай қатъият ва шижоат билан президентга юзландим ва юрагимни ёққан ўша саволни бердим:\n-Муҳтарам Ислом Абдуғаниевич сиз халқ депутатлари Навоий ва айникса, Самарканд вилояти сессиясида “Эй, журналистлар сизлар нима учун ҳақиқатни ёзмайсизлар? Ҳақиқатни ёзишларинг учун сизларга ким халақит бераяпти, ким тазйиқ кўрсатаяпти, айтинглар менга” дегандингиз. Телевизорда буни кузата туриб, тўлқинланиб кетдим ва “Эҳ, қанийди, ҳозир ўша ерда мен бўлсайдим, мана шу саволни берардим” деган фикр хаёлимдан ўтганди. Ниятим холис эканки, бугун шунга имкон туғилди. Ислом Абдуғаниевич, мана радионинг Самарканд вилояти бўйича мухбири Шоди Мардиев, “Халқ сўзи” газетасининг Қашқадарё вилояти бўйича мухбири Пўлат Гадоевлар айнан сиз айтгандек ҳақиқатни ёзгани учун, ҳуқуқ-тартибот органларидаги камчилик, кирдикорларни фош қилгани учун ҳам айни дамда бу икки кекса журналист қамоқхонада ётибди. Шундай экан, биз ёшлар қандай қилиб ҳақиқатни, ёзишимиз мумкин? ”\nСаволимга Президент шундай жавоб берганди:\n-Аввало савол учун раҳмат! Энди кечаётган жараёнларни кузатадиган бўлсак, ҳозир турли тизимлар ўртасида ўзаро кураш кетаяпти. Бунга табиий жараён деб караш керак. Сиз журналистик суриштирув ишларини олиб боринг, батафсил, яхшилаб ўрганинг ва уни менга юборинг. Албатта, мен ушбу хатни оламан. Шуни алоҳида айтишим керакки, журналистларни химоя қилиш билан бевосита боғлиқ қонун шахсан менинг ташаббусим билан қабул қилинган. Бу сизларнинг ортларингда мен турибман, сизларнинг ҳимоячиларингиз мана мен, яъни президент деганидир. Шунинг учун қўрқмаслик керак.\nМен Президентнинг ана шу гапларига қаттиқ ишондим. Ўз касбий фаолиятим давомида жамиятимиздаги мавжуд катта-ю кичик муаммоларни бартараф этиш йўлида қўлимдан келганча курашдим. Бу йўлда бир журналистнинг кучи, билими, имконияти, ваколати ҳамда сабр-бардоши нимагаки етарли бўлса, бари-барини ишга солдим. Албатта, бу курашлар осон кечганича йўқ. Бунга жавобан менга ва оиламга нисбатан қилинган таъқибу тазйиқлар кун, ҳафта, ою йиллар сайин кучайса кучайиб бордики, бир дам тўхтагани йўқ. Алалоқибат менга нисбатан ҳеч қандай асосга эга бўлмаган туҳматлар уюштирилиб жиноий иш очилишигача бориб етди. Албатта, бундан кўзда тутилган мақсад мени узоқ муддатга панжара ортига ташлаб, ўша ернинг ўзида “тинчитиш”, шу йўл билан яна бир мустақил фикрли, танқидий кўз-қарашга эга бўлган журналистдан қутулиш бўлганлиги ўз-ўзидан ойдинлашиб қолди. “Ойдинлашиб қолди” деган иборани ишлатишимда ҳам етарлича асос бор. Каминага нисбатан қўлланилган қатор-қатор фитна санъати, туҳмат, иғво-бўҳтон “сценарий”ларини кейинги мақолаларимда ёритмокчиман.\nХозир эса мавзудан чалғимайлик-да, яна президентга берилган ўша саволга қайтайлик. Одатда журналистлар томонидан президентга бериладиган саволлар раҳбарият, махсус идоралар томонидан тайёрланиб, келишилиб қўйиларкан. Менинг бу анъанадан бехабар ҳолда ташлаган саволим кўпчилик учун (эҳтимолки президентнинг ўзи учун ҳам) кутилмаган ҳол бўлди. Кимларнидир шошириб, кимларнидир эсанкиратиб, кимларнидир ҳовлиқтириб, ҳаттоки, баъзи бир раҳбарларимизнинг лабларига учуқ ҳам тошириб қўйди. Ўша дақиқадан бошлаб ҳурматли ҳамкасбларимизнинг аксарияти ўзини мендан олиб қоча бошлашди. “Тамом энди бу йигитни қамашади, йўқ қилишади. У эртасини ўйламай қалтис савол бериб қўйди, ўзига-ўзи жабр қилди, ҳей аттанг !…”деган шов-шувлару миш-мишлар анча пайтгача босилмади.\nХуллас, тасмага туширилган овозли ёзувни эфирга бериш мақсадида бош муҳарриримиз Мухтор Муродов билан маслаҳатлашиб турган вақтимизда телерадиокомпаниянинг ходимларидан бири – “чопар” Ғофур Жамолов ҳовлиқиб хонага кириб келди ва президентга берилган савол эфирга кетмаслиги хусусида “тепа”дан топшириқ олганлигини хабар килди. Шундай қилиб ўша “тасодифий” савол “тасодифан” эфирдан олиб ташланди. Бироқ, эфир юзини кўрмай қолган ўша савол-жавоб магнит тасмасига туширилган ҳолида ҳанузгача менинг шахсий архивимда сақланмокда.\nСавол берган менману таҳликага тушиб қолган бошқалар. Ҳар куни эрталаб ишга келсам, мен билан ўзларидан-ўзлари салом-алик қилишга ҳам ҳайиқиб қолишган аксарият ҳамкасбларим менинг “йўқолиб қолмаётганимга” ҳайрон бўлиб қарашади, гўё. Ҳаттоки, баъзи бирлари “сиз тоштурмада эмасмисиз ёки ишингиз ҳали терговдами, ёхуд ишдан бўшашга ариза ёзиб, “Обходной” тўлдириб юрибсизми?” – деб сўраб қолишади. Ўзимни ноқулай, ҳис қилдим, ёлғизланиб қолгандай бўлдим. Аммо ич-ичимни ҳакикат нури ёритиб турарди. Руҳан тетик эдим.\nОрадан маълум вақт ўтиб мен тилга олган икки журналист қамоқдан озод этилганлиги ҳақидаги хабар ёйилди. Бунга менинг саволим сабаб бўлдими ёки бошқа нарсами аниқ билмайман. Билганим шуки, иккала журналист камокдан чиққанидан кейингина мендан ўзини олиб қочиб юрганлар қайтадан салом-аликни йўлга қўйишди, ҳатто баъзилари табриклашди ҳам. Нима бўлганда ҳам мен икки забардаст журналистнинг озодликка чиққанидан жуда қувондим. Ваҳоланки, камина на Пўлат Гадоев билан ва на Шоди Мардиев билан шахсан таниш эмасдим. Улар билан ҳеч қачон юзма-юз учрашмаганман. Ҳар иккисини ҳам танқидий мақолалари, матбуотдаги ўткир фельетонлари орқали ғойибона танирдим, холос. Бироқ, бу ҳақиқатга то ҳанузгача кимдир ишониб кимдир ишонмай юради. Эҳ-ҳе, бу савол-жавобнинг гирдида қанча сирлару қанча ошкорликлар, қанча ёлгонлару қанча ҳақиқатлар, қанча тафтишлару қанча тазйиқлар айланмади, дейсиз. Қизиғи, бир йилдан сўнг матбуотда “Пўлат Гадоев нега қамалди?” деган сарлавҳа остида мақола эълон қилиниб, журналистлар ўз ҳамкасбининг тақдирига бефарқликда, лоқайдликда, журъатсизликда айбланди.\nЛекин бирон-бир мард чиқиб менинг худди шу мазмунда президентга савол берганимни айта олган эмас. Бу мақолани бировлар “Чиндан ҳам президентга берилган саволдан бехабарлик оқибатида ёзилган”, деса, бошқа бировлар “Савол муаллифининг журъатини йўққа чикариш учун атайин қилинган бир уриниш” дея баҳоладилар. У ёғи энди Оллоҳга аён.\nНима бўлганда ҳам мен ўша саволни ўзимни кўз-кўз қилиш учун ёки қаҳрамонлик давоси билан ёхуд баъзи бировларнинг махсус кабинетда сиқувга олиб, таъна-ю пўписа қилганидек, “ўз амбициямни илгани суриш учун” ёки айримлар гумонсираб тахмин қилганидек “алохида буюртма асосида” хам берганим йўқ. Холис ниятда, қалб амри ила, эзгу мақсад билан азбаройи адолатсизлик қурбони бўлган икки ҳамкасбимнинг тақдирига ачинганим ва ҳақиқатнинг қарор топишини чин юракдан истаганим учун бергандим. Қолаверса, бу ҳатти-ҳаракатим ўсиб келаётган ёш авлоднинг, хусусан, ёш журналистларнинг журъатига журъат қўшишига катта умид билан қарагандим. Лекин, афсус…


Одам билан боғлиқ ҳодисалар орасида тилдай мураккаб, муҳташам ва муҳтарам бошқа бир ҳодиса йўқ. Тил инсониятга берилган энг буюк неъматлардан бири. Алишер Навоий ҳазратлари тўғри таъкидлаганидек, сўздек гавҳари шарифроқ йўқ. Муқаддаслиги учун ҳам у онага қиёс қилинади. Нима учун онага? Онага қиёс қилинганда, унинг нозик хилқат эканлиги, гўзаллиги, малоҳати, энг асосийси, доимо парвариш ва эътибор лозимлиги эътиборда тутилгандир, эҳтимол.\nМакони, тарихи, маданияти, анъаналари ва тилига эга халқгина тўлақонли миллат бўла олади. Ҳеч кимга сир эмаски, бугунги кунда ҳар икки ҳафтада битта тил йўқолиб бормоқда. Бу ҳолат эса, ўз навбатида, ўша тилда сўзлашувчи халқларнинг йўқолишини англатади.\nЮНЕСКО вакилларининг сўзларига қараганда, қачонлардир одамлар сўзлашадиган тилларнинг сони 7–8 мингтагача етган бўлса, бугунги кунда сайёрамизда 6 мингта тил мавжуд бўлиб, уларнинг 90 фоизи йўқолиб кетиш арафасида турибди.\nТарихдан маълумки, муайян халқнинг истило қилиниши натижасида, энг аввал, унинг тилига, маънавиятига дахл қилинади. Бундай вазиятларда тил бутунича йўқ қилинади, тиллар чатишуви юз беради ёки маҳаллий халқнинг тили ғолиб чиқади. Ўзбек тили худди халқимиз каби, қийин ва машаққатли тарихий йўлни босиб ўтган. Тилимиз қанчадан-қанча зуғумларни бошидан кечирган ва ўзлигини сақлаб қолган. Унинг бардавом бўлишига бугун ҳамманинг ишончи комил. Зеро, буюк тарихга эга бўлган тилимиз давлатимиз ҳимоясида.\nЖорий йилда ўзбек тилига давлат тили мақоми берилганига 30 йил тўлади. Бу давр ичида тилимиз букилган қаддини яна тиклаб олди, унда битилган нодир асарлар нашр қилинди, тилимиз дунёга бўй чўза бошлади. Энг асосийси, ўзбек тилида гапириш, мустақил фикрлаш ва бундан фахрланиш туйғуси – дахлдорлик туйғуси шаклланди. Лекин бугунги кунда тилимиз эртасига бефарқ бўлмаган ҳар бир фуқарони ташвишга солаётган айрим ҳолатлар бор. Масалан, глобаллашув даврида чет тилларга бўлган эҳтиёжнинг нотўғри тушунилиши ўзбек тилининг бирмунча қадрсизланишига олиб келди.\nЧет тилларни ўрганиш ҳамма замонларда ҳам юксак маданиятлилик белгиси бўлган. Буюк алломаларимиздан Хоразмий, Беруний, Алишер Навоий бир нечта тилни билган. Масалан, Форобий 60 дан ортиқ тилни билганлиги ҳақида маълумотлар бор. Бугунги кун ёшлари ҳам бир нечта тилда бемалол сўзлашмоқда, халқаро нуфузли мусобақа ва беллашувларда қатнашиб, юртимиз обрўсини дунёга кўз-кўз қилмоқда. Бу ҳолат ҳар биримизнинг қалбимизни ғурур ва ифтихорга тўлдиради, албатта. Лекин гуруч курмаксиз бўлмаганидек, хорижий тилларни ўз она тилидан устун қўядиган айрим ватандошларимиз ҳам бор. Ҳар бир чет тили инсоннинг ўз она тили замирида ўрганилиши лозим. Шунда у ўз она тилида фикрлайди, хаёл суради, орзу-умидлари воқеланади. Она тилида фикрламайдиган инсон миллатнинг руҳини тушунмайди, миллатнинг руҳини тушунмаган инсон миллатнинг дардини, бахтини тушунмайди, унинг келажаги, истиқболи учун жонини фидо қила олмайди.\nБиз эса ҳали тили чиқиб улгурмаган фарзандимизга ўзга тилда сўзлашувчи энага ёллаймиз, ўзга тилли боғчаларга берамиз, мактабларда ўқитамиз ёки шунга ҳаракат қиламиз. Чет тилларни, аниқ фанларни ўзлаштириши учун қўшимча дарсларга, ўқув марказларига олиб борамиз. Лекин она тили ва адабиёт фанини ўзлаштириши билан қизиқмаймиз. Аммо шундай шароитда ҳам ўзбек тилида равон ва чиройли гапирадиган, гўзал бадиий санъат асарларини яратаётган, миллатнинг дардини ҳис қила оладиган ватанпарвар ёшлар етишиб чиқмоқда. Бу миллатимизнинг буюклигидан, юртимизга Аллоҳнинг назари тушганидандир, балки.\nЎзбек халқи ўзининг гўзал лутфи, бетакрор сўз қўллаш санъати билан ҳар қанча ғурурланса арзийди. Буюк алломаларимиз, шоир ва адибларимиз, сўз усталаримиз, кайвони онахону отахонларимизнинг сўз қўллаш маҳорати ўзбекнинг ўзбеклигини белгиловчи асосий стреотиплардан бири бўлиб келган. Навоий ҳазратларининг сўз қўллаш маҳоратини бутун дунё тан олган. Сўз қўллашга ўта зийраклик билан ёндашган Афанди ҳам ўзбек халқининг миллий образидир. Сўз қўллашда таг маъноларга алоҳида эътибор қиладиган аския жанри ҳам фақат ўзбек халқига мансуб. Сўзга ўта эҳтиёткорона ёндашиш, ҳар бир айтилаётган сўзга нисбатан масъулиятни ҳис қилиш ўзбек миллати учун ўзига хос хусусиятлардан биридир.\nЯқин ўтган даврда ҳам ҳар бир маҳаллада гўзал лутфга эга бўлган кайвони отахон ва онахонлар тўй ва бошқа маросимларни чиройли нутқ сўзлаб очиб берар, яхши тилаклар ила якунларди. Бир нечта инсонлар тўпланган жойларда ғазаллар ўқилган, баҳру байтлар бўлган, достонлар куйланган. Кечалари оила даврасида гўзал адабий суҳбатлар қурилган.\nХалқимиз сўз қўллашга алоҳида эътибор қаратган, сўзнинг кучини, масъулиятини ҳар доим ҳис қила олган. Бу маданият тилимизда мавжуд бир қатор мақолу маталларда, ибораларда ўз аксини топган: Айтилган сўз – отилган ўқ, Ўйнаб гапирсанг ҳам ўйлаб гапир...\nБугунги кунда бизга узоқ ўтмишдан мерос бўлиб келган сўзнинг масъулиятини ҳис қиляпмизми, равон ва ифодали назокат билан сўзлай оляпмизми, биз фарзандларимизга миллатимизга хос бўлган нутқ маданиятини мерос қилиб қолдира оламизми?\nБу каби муаммолар айни замонда кўпчиликни ташвишга солмоқда. Зеро, бугун «Ассалому алайкум» деган жумлани ҳам тўғри талаффуз қила олмайдиган ёшларимизнинг борлиги рост. Ўки бирор тадбир ёхуд маросимда табрик учун сўз берилса, яқин одамига қалбида жўш уриб турган энг яхши тилакларини айтолмай, «юқоридагиларнинг фикрига қўшиламан», деб қўя қоладиганлар қанча. Узоқ тунлар дарс қилиб, эртанги кунга бир олам умидлар боғлаб, жавоб бериш учун доска олдига чиққанда ҳаяжонланиб сўзлай олмаган, шундан сўнг умидлари пучга чиққан қанчадан-қанча фарзандларимиз кечалари телефондаги бемаъни ўйинларни ўйнаётгандир, балки. Бугун чет тилларда бемалол оиласи, дўстлари, ватани, қизиққан машғулоти, кун тартиби ҳақида гапира оладиган ўқувчилардан, ҳатто талабалардан шу мавзуларда ўз она тилида сўзлаб беришини сўрасак, аксарияти равон ва чиройли сўзлай олмайди.\nЎ «инқиллайди», ёки «а-алайди». Чунки бу ҳақда ундан ҳеч ким шу пайтгача на боғчада, на мактабда, на уйда сўраган. Демак, қалбида ватанига, юртига, миллатига меҳри бор ҳар бир киши ҳеч бўлмаганда ўз фарзандлари билан оилада ўзбекча сўзлашиши, фарзандларини ҳам ўз она тилида равон гапиришига эришиши, тилимизнинг бор кўрку тароватини ўзининг авлодларига бус-бутун етказиши лозим.\nБунинг учун эса ижтимоий тармоқлар, сериаллар, гап-гаштакларга ажратаётган вақтимиздан озгина фарзандларимиз билан суҳбатлашишга ажратсак, уларни ҳам интернет оламидан одамлар оламига бироз жалб қила олсак, оғзаки нутқ маданияти ривожланишига ҳисса қўшган бўлардик. Зора, шунда улар ўзбек тилида ҳатто саломлашишни ҳам билмайдиган «юлдуз»ларга тақлид қилмасмиди.\nТилимиз ёзма шаклининг бугунги кундаги ҳолати, саводхонлик масаласи ҳам миллатимиз тақдирига бефарқ бўлмаган кўпчиликни ташвишга солаётгани рост. Биргина пойтахт кўчаларидан юрар эканмиз, қалбимизда икки хил қарама-қарши туйғулар кураш қилади. Бир томондан, Амир Темурнинг «Бизнинг кимлигимизни билмоқчи бўлсангиз, биз қурган иморатларга боқинг», деган жумлалар келади-ю, бизни қуршаб турган маҳобатли бинолар каби бошимиз кўкка етади. Иккинчи томондан, кўчалардаги ёзувлардан дилимиз хуфтон бўлади. Шаҳарнинг марказий кўчаларидан юрсангиз, ўзингизни худди ғарбда юргандек ҳис қиласиз. Масалан, Навоий кўчасининг янги кўп қаватли бинолар қурилган ҳудудида ўзбекча пешлавҳаларни топишингиз амри маҳол. «Биз ўзбеклар шунчалик ҳам меҳмондўст бўламизми», дейман ўзимга ўзим. Бу ғарбона ёзувлар чет элликлар учунми, ахир. Масалага бошқачароқ назар билан қараш керак, чоғи. Чет эллик меҳмонлар Ўзбекистонга ўзларини она юртидек ҳис қилиш учун келмайдилар-ку. Уларни кўҳна ва ҳамиша навқирон юртимизнинг ўзига хосликлари чақирмадими? Улар тарих зарварақларида эртаклардек мадҳ этилган юртимизни ўз кўзлари билан кўриш учун, ўзларини Ўзбекистонда ҳис қилиш учун келмайдиларми?\nШаҳримиз кўчаларида ўзбек тилида ёзилган кўплаб ёзувлар дардингизга малҳам бўлиш ўрнига, хато ёзилган айрим пешлавҳалар уни янада кўпроқ тирнайди. Шундай пешлавҳа ва эълонлар борки, бир жумла ёки сўзнинг ўзида бир нечта хато мавжуд. Ачинарлиси, шудай қўпол хатолар учрайдики, уларда муаллиф назарда тутган маъно эмас, бошқа маъно англашилади. Меҳмоннинг ёки қўшнининг идиши чиқиб қолса, «бировники, синмасин», дея тепага авайлаб олиб қўйганимиздек, ҳартугул ўзга тилларда ёзилган пешлавҳаларда хатоликлар кам учрайди.\nБир неча йилдан бери пойтахтимиз кўчаларида кишини қувонтирадиган янги лойиҳа амалга оширилдики, йўл ҳаракати қоидалари махсус кузатув камералари орқали назорат қилинмоқда. Хавфсизлик қоидаларини бузган ҳайдовчи ўзининг, машинадаги ва атрофдагиларнинг ҳаётига хавф солишини билади ва бунинг учун жарима тўлайди. Миллатимизнинг ҳар бир аъзосида неча минг асрлик қадимий тарихга эга меросимиз, миллат сифатида бор-йўқлигимизни белгиловчи муқаддас тилимиз учун ҳам худди кузатув камералари каби, дахлдорлик ҳисси мавжуд бўлса, унинг шонли тарихи сингари буюк келажаги ҳам бардавом бўларди.\nўзбек тили ва адабиёти университети доценти,


Болаларнинг ўсишига ёрдам 36 — Dilkashradio.com\nАссалому алайкум хурматли радио тинглоачи мухлислар. Бугунги эшттиригимиз орқали сизлар билан болаларимиз хақида сухбат қурмоқчимиз. Албатта хар бир бола Худованд томонидан берилган мукофатдир. Ўзбекларда бир мақол бор Болалаи уй бозор боласиз уй мозор деб айтишади доно халқимиз. Хар бир оила турмуш қурганидан кейин фарзанд кутишади. Фарзанд кўрганларидан кейин эса ўз фарзандларига чиройли исм қўйиш тараддудида бўлишади. Бола туғилган пайтда айниқса отасининг қувончи чексиз бўлади.\nАйниқса биринчи фарзанд ўғил бола бўлса. Бордию биринчи фарзанд қиз бола бўлсачи? Майли бунга чидаса бўлади. Бордию иккинчиси хам қиз бола бўлсачи. Айрим оталар учун бунга чидаш бироз қийинроқдир.Нима бўлса бўлди, Майли бунисига хам чидаймиз. Лекин учинчи фарзанд туғилишидан олдин ўз аёлини туғриқхонага олиб бораётган айрим дўстларимиздан шундай гапни эштишимиз хам мумкин экан. Агар буниси хам қиз бола бўлса уйга келиб ўтирма. Шу дустларимиз нима фарзандни нима эканлигини тушунмаганлиги учун шундай десалар керак.\nБиз сухбатимиз бошида бежизга ўзбек мақолларидан бирини келтирмадик. Хозир яна бир бор шу мақолни келтириб ўтмоқчимиз. Болалаи уй бозор боласиз уй мозор. Хурматли тингловчи сизларнинг фикрингиз қандай нима учун қиз бола туғилса унчалик оталарнинг юзида қувонч кўринмайди. Албатта биз хамма хам шундай деб айтмоқчи эмасмиз. Лекин шундай дўстларимиз хам кўплаб топилади. Хатто баъзи оилаларда эр ва хотин орасида жанжал хам бўлиб туриши мумкин. Ажралиб кетаётган оилалар хақида гапирмасак хам бўлади.\nАзиз тингловчилар нахотки қиз бола фарзанд ўрнига ўтмаса. Худованд фарзанд бердими демак хаммамиз учун бу катта мукофатдир. Энди келинг иссиқ танамизга бир ўйлаб кўрайлик. Бордию Худованд умуман фарзанд бермаганида нима қилардик. Албатта фарзанднинг бир тирноғига зор бўлиб илтижо қилиб Худовандим менга хам фарзанд бергин деб сўраган бўлар эдик. Келинг шу хақида бироз ўйлаб кўрайлик. Азиз радио тингловчи агар сизда шундай воқеа содир бўлган бўлса, хозироқ фарзандларингизни ва ўз аёлингизни севишга ва шу қилмишларингиз учун улардан кечирим сўрашга харакат қилиб кўринг.\nХаммасини унутиб буларнинг ўрнига фарзандларимизнинг келажаги хақида қайғурмоғимиз лозим. Албатта биринчи ўринда Худовандга топширсак мақсадга мовфиқ бўлар эди. Худованддан болаларимизнинг келажаги ва тарбияси, хатто мактабдаги ўзлаштириши учун хам дуолар орқали сўрамоғимиз лозим. Муқаддас китоб бизга айтадики: “ Уларни Раббимизнинг таълим тарбияси билан ўстиринглар “. Албатта Худованднинг Амрларини билган хар қандай бола, хар қандай ёвўзлик қилишдан ўзини тўхтатади деб ўйлаймиз. Худованднинг каломини билган хар қандай киши хам шундайдир. Хурматли радио тингловчи мухлислар агар бугунги эшттириш орқали кимнингдир кўнглига охир теккан бўлсак сизлардан узур сураган холда бугунги эшттиришимизга якун ясаймиз. Келгуси эшттиришларимизгача хайр соғ саломат бўлинглар.\nБолаларнинг ўсишига ёрдам 338\nБолаларнинг ўсишига ёрдам 232


Вақтни режалаштиришни ўрганиш — Dilkashradio.com\nАссалому алайкум оқила ва доно опа-сингиллар. Мен Лола ўтган сафар сизлар билан хонадонни тўғри бошқара олиш ҳақида суҳбатлашган эдим. Бироқ хонадонни тўғри бошқариш учун тадбирли бўлиш ва вақтни тўғри режалаштира билиш лозим. Агар оилада ҳамма ишингизни тўғри режалаштира билсангиз, кўп нарсаларга улгуришингиз мумкин. Бунинг учун бир нечта маслаҳатлар бериб, сизни қувонтирмоқчиман.\nҲамма ишингизни ипидан-игнасигача режалаштиринг- бунинг учун сизда махсус ён дафтарча бўлиши керак. Қиладиган ишларингизни режалаштириб олсангиз, ишингиз унумли ва вақтингиз тежамли бўлади. Режаларингизни иккига бўлинг. Охирги ишларни кечқурунга, биринчи ишларни эса эрталабга тўғриланг.\nБугунги кунингизни тўғри ўтказинг – Худонинг биздан истайдиган нарсаси ҳам шу. Шу бугунги кунингиз ҳақида ўйланг. Исо Масиҳ ҳам шундай деган эди: «Бинобарин эртанги кун ҳақида ташвиш тортманглар. Эртанинг ташвиши эртанинг ўзига тегишлидир. Ҳар бир куннинг дарди ўзига етар» (Мат 6:34). Бир одам шундай деган экан: «Ҳар бир кунингни бу охиргиси деб қабул қил». Ҳар бир кун ўзича муҳим. Сиз бугун ўзингизни қандай тутсангиз, кейин ҳам шундай тутасиз. Сиз бугун ўзингизни қандай тутсангиз, аввал ҳам шундай тутгансиз. Ҳар бир кунимиз бу бизнинг кичик ҳаётимиздай гап. Бизнинг бутун ҳаётимиз қайтарилмайди, аммо кунимиз қайтарилади.\nҲар бир дақиқанинг қадрига етинг – Дам оладиган тана, дам олишга ўрганиб қолади, ҳаракатдаги тана эса ҳаракатланишга ўрганади. Сиз ҳар сафар ўз-ўзингизга «…яна 5 минут», деб айтишга одатланинг. Ҳаракат қилишда давом этинг, шунда рўйхатингиздаги ҳамма ишларни бажариб улгурасиз.\nТартибли бўлишга ўрганинг – Ҳар куни бирор бир ишни бир вақтда бажаришга одатланинг. Бу одат сизнинг кучингизни тежайди. Ҳар куни бирор бир кимга қўнғироқ қилишни, ҳар куни овқатни тайёрлашни, шу билан бирга бирор нарса ўқиб дам олишни ҳам режалаштиринг.\nМашқ ва тўғри овқатланишга ўрганинг – Сиз ўзингиз учун қандай машқ қилишни билиб олсангиз, бу сизга қувват бағишлайди, уйқунгизни маромига келтиради, гормонлар бузилишидан сақлайди. Ҳаётга бошқача, хушнун кайфият билан боқишни ўргатади. Тўғри овқатланиш эса ўз-ўзидан тўғри ҳаёт кечиришга имкон беради. Бу ҳам сизнинг соғлиғингизни яхшилаб, Худонинг режаларини амалга оширишингизга ёрдам беради.\nМинутларни ишлатинг – Уйда қандай иш қилишингиздан қатъий назар, ҳар доим ҳар бир ишга вақт ажратинг. Масалан уй супуришга 15 дақиқа ёки чангларни артишга 5 дақиқа ва ҳокозо. Бу билан сиз вақтни тежашни ўрганасиз. Ишларингиз ҳам унумли бўлади.\nЭнг ёқтирмаган ишингизни биринчи қилишга одатланинг – шунда кун давомида ўзингиз ёқтирган ишлар билан шуғулланиб, кайфиятингиз чоғ бўлади. Баъазн кутилмаган ишларни қилишга тўғри келиб қолса ҳам, фақат Худо рухсат берганларинигин қилинг. Уйқуга ётишдан олдин эса кейинги кун учун режа тузинг.\nИнқироз кунларда ўзига ёрдам бериш


Ўзбекистон масжидларида Рамазон ойи ва таровиҳ намозларига тайёргарлик бошланди - 31.03.2021, Sputnik Ўзбекистон\nТОШКЕНТ, 31 мар — Sputnik. Ўзбекистондаги масжидларда Рамазон ойи ва таровиҳ намозларига тайёргарлик бошланди. Бу ҳақда Мусулмонлар идораси хабар қилди.\nТОШКЕНТ, 31 мар — Sputnik. Ўзбекистондаги масжидларда Рамазон ойи ва таровиҳ намозларига тайёргарлик бошланди. Бу ҳақда Мусулмонлар идораси хабар қилди.Таъкидланишича, масжидларда таровеҳ намозларига қулай шарт-шароитларни ҳозирлаш мақсадида, жорий йилнинг 10 апрель, шанба куни “Озодалик куни” ўтказилади.Коронавирус билан боғлиқ мураккаб вазият давом этаётганини инобатга олган ҳолда таровеҳ намозларида санитария-эпидемиологик назорат кучайтирилади.Хусусан, намозхонлар тиббий ниқобда бўлиш, оралиқ масофани сақлаш, ташриф буюрувчилар тана ҳароратини ўлчаш, антисептик воситалардан фойдаланиш каби карантин тартиб-қоидаларига риоя қилинади.Масжидларда электр, газ ва ёнғин хавфсизлиги ҳамда намоз ўқиладиган жойлар муҳофазасига катта эътибор қаратилади. Техник жиҳозларнинг созлиги кўрикдан ўтказилади.\nрамазон ойи, ўзбекистон\nКоронавирус билан боғлиқ мураккаб вазият давом этаётганини инобатга олган ҳолда таровеҳ намозларида санитария-эпидемиологик назорат кучайтирилади.\nТаъкидланишича, масжидларда таровеҳ намозларига қулай шарт-шароитларни ҳозирлаш мақсадида, жорий йилнинг 10 апрель, шанба куни “Озодалик куни” ўтказилади.\nХусусан, намозхонлар тиббий ниқобда бўлиш, оралиқ масофани сақлаш, ташриф буюрувчилар тана ҳароратини ўлчаш, антисептик воситалардан фойдаланиш каби карантин тартиб-қоидаларига риоя қилинади.\nМасжидларда электр, газ ва ёнғин хавфсизлиги ҳамда намоз ўқиладиган жойлар муҳофазасига катта эътибор қаратилади. Техник жиҳозларнинг созлиги кўрикдан ўтказилади.


Рафаэл Илёсов: Мен ҳам рефери бўлишни орзу қиламан!\nЖанубий Африкадан Тошкентга қайтган Равшан Эрматов ва Рафаэл Илëсовлар катта тантана билан қарши олинди.\nЖанубий Африка республикасида ўтган футбол бўйича жаҳон чемпионатига ҳакамлик қилиб Ўзбекистонга қайтган рефери Равшан Эрматов гуруҳидаги лайнсмен - чизиқ ҳаками Рафаэл Илёсов Озодлик билан суҳбатда шундай дейди.\nЖаҳон биринчилиги ўйинларида бешта ўйинга ҳакамлик қилган Равшан Эрматовга чизиқ ҳакамлари - ўзбекистонлик Рафаэл Илёсов ва қирғизистонлик ўзбек Баҳодир Қўчқоровларнинг ёрдамчилик қилгани футбол ихлосмандларига яхши маълум.\nАввалроқ Озодлик Жанубий Африкадан қайтиши билан катта тантаналар билан Тошкентда қарши олинган Равшан Эрматов ҳамда Баҳодир Қўчқоровлар билан ўтказилган суҳбатларни муштарийлар эътиборига ҳавола этган эди. Бу галги суҳбатдош мазкур учликнинг яна бир аъзоси Рафаэл Илёсовдир.\n36 ёшли лайнсмен Рафаэл Илёсов Тошкент вилоятининг Янгийўл шаҳридан. Футбол бўйича жаҳон чемпионатида ҳакам ёрдамчиси бўлган Рафаэл аслида профессионал сузувчи.\n- Мен айтишим мумкинки, профессионал футбол ўйнамаганман. Ҳамма болакайлар каби кўча футболини ўйнаганман, дейди суҳбат бошида ўзбекистонлик лайнсмен Рафаэл Илёсов.\nЧизиқ ҳаками Илёсов 1995 йилда Тошкентдаги Жисмоний тарбия институтини тамомлаган. Ўша йилдан бошлаб у Тошкентдаги Футбол федерациясида амалиёт ўтай бошлаган. Кейинроқ Рафаэл Тошкентдаги МХСК футбол командасининг маъмури бўлиб ҳам фаолият юритган. Шунингдек, Илёсов Ўзбекистон чемпионатининг Тошкент вилоятидаги иккинчи лигасига ҳакамлик қилган.\n- Шундай бўлдики, мен жисмонан тайёр бўлдим, тест, нормативлар топширдим ва сўнгроқ ФИФА лайнсменлари қаторига қабул қилиндим. Ундан олдин¸ албатта¸ Ўзбекистон биринчи лигасига, кейин Олий лигасига ҳакамлик қилдим. Натижада тавсифномалар беришиб, ФИФАга ўтиб кетдим. 2001 йили ФИФАга қабул қилиндим, дейди тошкентлик чизиқ ҳаками Рафаэл Илёсов.\nСуҳбатдошимиз рефери Равшан Эрматов билан ҳамшаҳар бўлса-да, у билан яқиндан айнан ФИФА мусобақаларида танишганини айтади.\n- Омад кулиб боққани туфайли, мана уч йилдирки, биз бирга ишлаяпмиз. У рефери сифатида, мен унинг ёрдамчиларидан бири сифатида. Албатта, мен ҳам рефери бўлиб ишлашни орзу қиламан. Бироқ ФИФА рефериси бўлиш учун бир йил умуман ўйинлардан четлашиш лозим. Ўзбекистон бу учун ариза топшириши лозим, катта тайёргарлик бўлиши керак. Бу¸ албатта¸ узоқ ва қийин жараён. Албатта¸ рефери бўлишни хоҳлайман, аммо ҳозирча лайнсменлик билан кифояланиб турибман, дейди чизиқ ҳаками Рафаэл Илёсов.\nЖанубий Африка республикасида ўтган футбол бўйича жаҳон чемпионатида¸ суҳбатдошимизга кўра, лайнсмен томонидан қилинган хатолар туфайли бутун ҳакамлик гуруҳи мусобақалардан четлатилган ҳолатлар бўлди ва бу воқеалар чизиқ ҳакамларига юклатилган маъсулиятнинг қанчалар жиддийлигини кўрсатган.\n- Мен улар атайин шундай қилди¸ дея айтмоқчи эмасман. Ҳаммамиз ҳам инсонмиз. Бироқ ҳакамнинг ишига лайнсмен хатоси нуқта қўйди. Биз¸ масалан¸ битта ягона гуруҳ бўлиб бордик. Яъни майдонда бир киши эмас, балки ҳаммамиз жавобгар эдик. Ҳар бир ўйин бузилишини кўришимиз керак эди. Албатта, лайнсменга кўп нарса боғлиқ, дейди ўз иши ҳақида Рафаэл.\nАйни кунларда ўзбекистонлик рефери Равшан Эрматов гуруҳида жаҳон чемпионатида ҳакамлик қилган Рафаэл Илёсов Қатарда бўладиган Осиё чемпионатига ҳозирлик кўришни бошлаб юборган.


Қўштепа ҳокими ва фермер ўртасидаги низо бўйича Олий суд муносабат билдирди. Муаммо эса ечимини топганича йўқ\n16:46 / 15.08.2019\nKun.uz сайти Фарғона вилояти, Қўштепа туманида фаолият юритувчи «Олимбой ҳожи» чорвачилик фермер хўжалигидаги мавжуд муаммолар ҳақида мақолалар эълон қилганди.\nЎзбекистон Республикаси Олий суди томонидан «Фарғона тонг отгунча...» ёки фермернинг арз-додлари ўзига «тўқмоқ» бўлиб қайтгани ҳақида»ги мақолага нисбатан муносабат билдирилган.\n«Kun.uz сайтида эълон қилинган «Фарғона тонг отгунча...» ёки фермернинг арз-додлари ўзига «тўқмоқ» бўлиб қайтгани ҳақида»ги мақола Олий судда ўрганиб чиқилди.\nМақолада Фарғона вилояти Қўштепа туманида фаолият юритувчи «Олимбой ҳожи» чорвачилик фермер хўжалигида юзага келган муаммолар ҳақида сўз юритилган.\nАниқланишича, «Олимбой ҳожи» чорвачилик фермер хўжалиги раҳбари Абдуманноб Қосимов 2018 йилда банкдан катта миқдорда кредит олиб, Германиядан 99 бош наслли қорамол харид қилган...\nҚўштепа тумани ҳокими И.Новиков туман ИИБ бошлиғига ариза билан мурожаат қилиб, «Олимбой ҳожи» чорвачилик фермер хўжалиги раҳбари Абдуманноб Қосимов наслли молларининг ўлимига озуқа етишмаслиги, унга қумлоқ жойдан ер ажратилгани ва бошқа важлар билан туман ҳокимини айбдор этаётгани сабабли ишни қонуний кўриб чиқишни сўраган. Иш ҳужжатлари маъмурий судга 2019 йил 17 май куни келиб тушган.\nҚўштепа тумани маъмурий суди томонидан мазкур иш 22 май куни иш очиқ суд мажлисида кўриб чиқилган.\nА.Қосимовнинг ҳуқуқбузарлик ҳаракати судда сўралган жабрланувчи Э.Ғофуров, судда суриштирув даврида берган кўрсатувлари ўқиб эшиттирилган жабрланувчи И.Новиков (туман ҳокими) ва гувоҳ У.Турсуновнинг кўрсатувлари, Қўштепа тумани ветеринария бўлимининг 2019 йил 9 мартдаги 22-сонли хулосаси ҳамда судда текширилган иш бўйича тўпланган бошқа далиллар йиғиндиси билан ўз тасдиғини топган ва А.Қосимовга энг кам иш ҳақининг 2 баравари миқдорида (405 460 сўм) маъмурий жарима қўллаган.\nСуднинг мазкур қарори юзасидан А.Қосимов томонидан кассация шикояти берилган бўлиб, Фарғона вилояти маъмурий судида шу йил 7 август куни кўриб чиқилиши белгиланган.\nТафсилотлар ҳақида қўшимча маълум қилинади», дейилади Олий суд матбуот хизмати хабарида.\nТаҳририят томонидан ёритилган масалаларга, республика даражасидаги ташкилотлар, ҳусусан Олий суд томонидан бу каби муносабат билдирилиши кишини қувонтиради, албатта. Демак, раҳбарлар муаммоларга бефарқ эмас.\nБироқ, бизни бошқа нарса ташвишга солади. Худди тадбиркор каби биз ҳам Қўштепа туман ҳокимлиги таҳлилий мақолалардан сўнг, зарур чораларни кўриб, аҳволни ўнглашга ҳаракат қилади, деган умидда эдик. Афсуски, ҳаммаси бунинг тескариси бўлиб чиқди. Яъни, туман ҳокими И.Новиков тадбиркор фермернинг оғирини енгиллатиш учун енг шимариш ўрнига унга босим ўтказишга киришиб кетди. Текшир-текширлар бошланди. «Пичоққа илинадиган» айб топилмагач, шахсан туман ҳокимининг ўзи фермер устидан судга арз қилди.\nАвгуст ойида яна Қўштепа туманидаги ер майдонларининг қанчасига пахта ва яна қанчасига ғалла экилиши режаси ишлаб чиқилади. Фермерга тезроқ чорва учун ем-озуқа етиштиришга ер майдони зарур.\nОлий суд муносабатида айтилган 7 август кунидаги суд ҳам бўлиб ўтди. Фарғона вилояти маъмурий суди кассация инстанцияси дастлабки қарорни ўзгаришсиз, ўз кучида қолдирди. Шу адолатли қарордир балки... Бироқ, афсуски тадбиркорнинг аҳволи кундан кунга оғирлашиб бормоқда. Қорамолларга озуқа учун бериладиган ер майдонидан эса дарак йўқ.\n«10 йилда бирор марта солиқ текширувини кўрмадим» – Украинадаги ўзбек тадбиркор


Йигит ва қиз - Динда саволим бор\nЙигит ва қиз\nРўйҳатдан ўтган: 03 дек 2018, 21:19\nПост Maftuna6434 » 11 дек 2018, 22:03\nАссалом алайкум. Мени ёқтирган инсоним бор, у билан бирга бўлолмаймиз. Уйимдагилар норози. У мендан умуман ажрала олмаяпти. Яхши гапни ҳам ёмон гапни ҳам тушунмаяпти. Қандай қилиб ундан ажралишим мумкин? Нима қилсам ўзини ҳам, мени ҳам қийнамасдан мени тинч қўяди?\nПост Руҳшунос » 27 дек 2018, 00:21\nВа алайкум ассалом. Аввалом бор, биз инсонлар шундай дил оғриқларига дучор бўлмаслигимиз учун, бир нарсани тушуниб олишимиз керак. “Биз ўзимизга ўргатиб олганларимизга жавобгармиз”, ҳоҳ у инсон бўлсин, ҳоҳ у катагимизга солиб қўйган тўти қушимиз ёки кучук ва мушукларимиз бўлсин. Сиз ҳам у йигит билан мулоқот қилиб, уни ўзингизга ўргатиб қўйибсиз. Ваҳоланки, бир эркак ва бир аёл ёлғиз қолса, учинчиси шайтон бўлишини Қуръони Карим оятларидан ва ҳадиси шарифлардан ҳаммамиз биламиз. Шариатда бирор нарса ножоиз дейилдими, албатта унинг оқибати ёмонликка олиб келади. Ҳамда на сиз ва на у йигит ҳали турмуш қуриб кўрмагансизлар. Шунинг учун сизларга муносиб турмуш ўртоқни фақат ота-онангиз тавсия қила оладилар ва уларнинг оқ фотихаларини олишда фарзандлар учун катта ҳикмат бор. Бу ҳодисаларни ўзингизга бир дарс деб билинг. У йигитдан ажралишга келсак, у билан ҳар қандай алоқаларингизни узиб ташлашингиз ва у ҳақида умуман ўйламаслигингиз, унга бутунлай бефарқ бўлишингиз керак. Сиз бефарқ эмас экансиз, сизнинг ўша йигит ҳақида ўйлаётган ўйларингизнинг энергиясини у ҳис этиб туради. Ва албатта сизга талпинаверади. Бу дегани, у йигит сизни тинч қўймас экан, демак бунда сизнинг у хақидаги ўйларингиз сабабчидир. Валлоҳу аълам.\nМавзу - Йигит ва қиз


Трамп полицияни бронетранспортёр ва гранатомётлар билан қуроллантирмоқчи\n10:15 / 28.08.2017\nАҚШ президенти Дональд Трамп Барак Обаманинг яна бир фармонини бекор қилиб, полицияни армия қуроли билан қуроллантиришга чекловни бекор қилмоқчи. Бу ҳақда Associated Press ахборот агентлиги ўз ихтиёрида бўлган ҳужжат лойиҳасига иқтибос келтирган ҳолда хабар бермоқда.\nОбама фармонига кўра, АҚШ полицияси бронетранспортёрлар, гранатомётлар ва армия қўллайдиган бошқа қурол билан қуролланиши мумкин эмас. Бундай чоралар полициянинг “жамоат тартибини яхшироқ ҳимоя қилиши” ҳамда жиноятчилик даражасини пасайтиришга қаратилганди.\nОбама ушбу фармонни оқ танли полициячилар томондан қора танли ўсмирнинг ўлдирилиши ва бунинг негизида бутун АҚШ бўйлаб норозилик намойишлари авж олгани билан боғлиқ ҳолда 2015 йилда қабул қилган. Ўшанда полиция намойишчиларни тарқатиш учун газ ва бронетранспортёрлардан фойдаланган.\nполиция армия қуроли


Туғма орқа мия чурраларнинг ташхиси ва уларни даволаш бўйича клиник протокол\nТуғма орқа мия чурраларнинг ташхиси ва уларни даволаш бўйича клиник протокол Бош сахифа\nТашхис белгилари ва мезонлари:\nОрқа мия чурралари орқа миянинг оғир нуқсони хисобланади ва оёқларда ҳаракат, сезгининг бузилиши, сийиши ва ич келишини бузилиши билан кечади. Орқа мия чурраларнинг келиб чиқиши кўп омиллик бўлиб, бунда ҳам ирсий омиллар, ҳам ташқи муҳит омиллари аҳамият касб этади. Чурра билан бўлган чақалоқни ёки болани текшириш ва жаррохлик даволаш бола 1 ойлик бўлгандан кейин тавсия килинади, бунда бола ташқи муҳитга анча мослашган бўлади. Асосий башорат мезонлари ХКТ-10 нозологияларига мувофиқ нозология ҳисобланади. Бошқа башорат мезонлари: структур ўзгаришлар (хусусияти, жойлашиши, чуқурлиги), функционал бузилишлари (асосий клиник белгилари), касаликнинг кечиши (стабил, аста-секин, тез, жуда тез), клиник компенсациянинг холати (компенсация, субкомпенсация, декомпенсация), касалнинг ёши, умумий холати, ҳамрох кассаликлари. Бу кўрсаткичлар жаррохлик даволаш тактикасини танлашга таъсир қилади.\nОрқа мия чурралари бўлган болаларни текшириш\nКасалнинг бутун бадани текширилади - тери қопламларига, юмшоқ тўқималарга, оёқ ва қўлларнинг деформациясига, умуртқа поғонаси ва кўкрак қафаси деформациясига эътибор қилинади.\nҚондаги гемоглобин, эритроцитлар, лейкоцитлар, гемотокрит, глюкоза, мочевина, креатинин, билирубин миқдори аникланади, сийдик ва ахлат тахлилари текширилади.\nНеврологик текшириш вақтида умумий ва ўчоқли белгилалар баҳоланади.\nПедиатр, неонатолог, офтальмолог ва кардиолог кўриги.\nКатта лиқилдоқ ва чурра устидан нейросонография текшириш усули бажариланади.\nИчки аъзолар ультратовуш текширишидан ўтказилади.\nКТ ва МРТ текширишлари.\nБирламчи чурра чақалоқ туғилгандан кейин дархол аниқланади. Кейинчалик болани умумий ҳолатини, неврологик белгиларни, нейровизуализация текшириш усулари бажарилади. МРТ текшириш усули “Олтин стандарт” деб хисобланади. МРТ устунлиги: 1. Мураккаб анатомик тизимда «орқа мия+умуртқа поғонаси канали+юмшоқ тўқималар» анатомик-морфологик ўзаро жойлашувларни аниқлашга ёрдам беради. 2. Спинал дизрафизмнинг яширин шаклларини аниқлашга ёрдам беради (дермоид кистаси, диастоматомиелия, дорсал липома). 3. Тетринг синдромни аниқлашга ёрдам беради.\nМРТни бажара олиш имконияти бўлмаган пайтларда КТ контраст билан ёки усиз бажарилиши керак. Туғма орқа мия чурраси аниқлангандан кейин касал ихтисослаштирилган стационарларга госпитализация қилиниши керак (стандарт). Жаррохлик амалиётидан кейин МРТ(стандарт) ҳамда КТ (тавсия) текширишлари қилиниши зарур.\nЖаррохлик амалиёти билан даволаш учун касал ихтисослаштирилган стационарга госпитализация қилиниши керак. Чурраларда стандарт даволаш – бу жаррохлик амалиётини қўллаш. Жаррохлик амалиёти касалнинг ёшига, умумий ҳолатига, чурранинг анатомик жойлашганига ва шаклига боғлиқ. Чуррани жаррохлик усулида олиб ташлаш неврологик белгиларни камайтириш мақсадида бажарилади (стандарт). Чурра микрохирургик техника ва интраоперацион оптика ёрдамида олиб ташланиши керак (стандарт). Жаррохлик амалиёти охирида қатиқ мия пардасини бутунлай ёпиш зарур (стандарт). Гидроцефалияни шунтлаш жаррохлик амалиёти ёрдамида ҳал қилмоқ стандарт давога киради (III қоринчанинг паст деворини фенестрацияси ёки вентрикулоперитонеостомия.) Жаррохлик амалиётидан кейинги давога антибактериал, яллиғланишга қарши, гемостатик ва симптоматик терапиялар киради. Даволаш давомийлиги 15-20 кун. Ярадаги тери иплари жаррохлик амалиётидан кейин, 8-10 кунига келиб олиб ташланади.\nОптимал даволаш усулини танлаш текширишнинг асосий мақсадидир. Оптимал даволаш – бу жаррохлик амалиётини баҳоловчи мезонлар асосида орқа мия чуррасини олиб ташлаш (стан¬дарт). Баъзи болаларда оғир соматик патология, чурранинг узунлиги ва хаётий функцияларни бузлиши бўлганлиги сабаби жаррохлик амалиёти бажарлмайди (тавсия). Шунинг учун бундай болаларда симптоматик даволаш олиб борилади.\nҲамма ҳолларда чуррани гистологик текшириш керак (стандарт). Гистологик ташхис микроскопик текшириш ёрдамида Марказий асаб тизими ўсмаларининг патоморфологик классификациясига мувофиқ қўйилади (стандарт).\nБолаларда орқа мия чурраларининг кўп учраши.\nБирлачи бўғинда беморларни ноадекват ташхиси ва даволаниши.\nОрқа мия чурралари билан беморларни ташхиси ва уларни олиб бориш бўйича тавсия бериш.\nБажарувчи- хирург, анестезолог-реаниматолог, хамшира.\nКлиник стандартлар аниқ нозологик шакл (касаллик), синдром ёки аниқ клиник ҳолатдаги беморга кўрсатилиши керак бўлган энг кам тиббий ёрдам хажмининг кўламини акс эттиради.\nПротокол – расмий хужжат бўлиб, унда бажарувчилар риоя қиладиган процессуал ҳаракатлар, умумқабул қилинган қоидалар, анъана ва шартлар мухрланади.\nНозологик шакл - туғма орқа мия чурраси билан бемор\nМос келувчи код МКБ-10 Q00-Q07.\nҚВП да тиббий ёрдам кўрсатилиши даражаси.\nКлиник белгиларнинг аниқланиши.\n-\tНеврологик белгилар\n-\tГипертензион-гидроцефал синдром\n-\tОрқа мия чурраларининг маҳалий белгилари\nАнамнез маълумотларини ўрганиш\n- Бош айланасининг ойига 1 см дан кўп ўсиши\n- Чурранинг катталашиши\n- Касаликнинг туғма бўлганлиги\n- гинекологик, туғруқ ва ирсий анамнези.\n-\tЛаборатор-инструментал текширув натижалари (умумий қон ва сийдик тахлиллари), қоннинг биокимёвий текшируви, коагулограмма. Қон гуруҳи.\nТашхис усуллари қуйидагиларга йўналтирилган:\n1.\tОрқа мия чурраси ташхисини тасдиқлаш\n2.\tЧуррани шаклини аниқлаш\n3.\tЧуррани гидроцефалия билан қўшилиб келишини аниқлаш.\n- Мацерация бўлган чурраларга ва ликворея билан кечаётган ёрилиб кетган чурраларга малҳам дорили боғламларни қўйиш.\n- Чурра ёрилмаслиги мақсадида “бублик боғичи”ни куйиш.\nБаъзи болаларда оғир соматик патология, чурра узунлиги сабабли ва хаётий функцияларнинг бузлиши бўлганлиги сабабли жаррохлик амалиёти бажарилмайди (тавсия). Шунинг учун бундай болаларга симптоматик даво қўлланилади.\nДори воситасининг номи\nДиуретик восита Ацетазоламид (Ацетазоламид) 25 мг.кг.сут 2 махал схема бўйича -«уч кун қабул, икки кун дам олиш».\nТиббий тадбирларнинг рўйхати. Касаликнинг ташхисси ва оғирликни аниқлаш,тиббий хужжатларни тўлдириш, биринчи ердам курсатиш (анальгетиклар, диуретиклар,). Касал оғир булса марказий туман касалхонасига юборилади.\nТиббий тадбирлар: ташхис ва касаллик оғирлигини аниқлаш. Тиббий ҳужжатларни тўлдириш, бирламчи тиббий ёрдам кўрсатиш (анальгетиклар, диуретиклар, тутқаноққа қарши дори воситаларини қўллаш. МТШ га йўллаш, оғир холатларда МТШ га кузатиб олиб бориш.\nМТБда ёрдам бериш.\nКлиник белгиларни аниқлаш\nЛаборатор-инструментал текширув натижалари (умумий қон ва сийдик тахлиллари), қоннинг биокимёвий текшируви, коагулограмма. Қон гуруҳи.\nФункционал текширув: Нейросонография.\n2.\tЧуррани шаклини аниқлаш (spina bifida aperta, oculta или complicata)\n3.\tЧуррани гидроцефалия билан қўшилиб келишини аниқлаш -\nЖаррохлик амалиёти билан даволаш ихтисослаштирилган тиббий муассаса шароитларида олиб борилиши ёки санитар авиация мутахассиси кўригидан кейин амалга оширилиши керак.\nТуман тиббиёт бирлашмлари шароитида ташхис босқичлари ва даволаш.\nТиббий хизматларни бажаришда қуйидаги натижалар кузатилиши мумкин:\nКасал холатининг меъёрлашуви.\nАсосий белгиларнинг ижобий динамикаси.\nКасаликнинг ривожланиши - ихтисослаштирилган тиббий муассасасидан шифокорни чақириш.\nИхтисослаштирилган тиббиёт марказлари шароитида тиббий ёрдам кўрсатиш даражаси\nКлиник белгиларнинг аниқланиши\nКТ ва МРТ текшириш усуллари\nЧурра гидроцефалия билан қўшилиб келган бўлса - ликворни тахлил қилиш.\nНейросонография, окулист кўриги, ЭНМГ.\nТашҳис тадбирлари йўналган:\n4. Чуррани Арнольд-Киари нуқсони билан қўшилиб келишини аниқлаш\n5. Чуррани бошқа органлар ва ситемалар нуқсони билан қўшилиб келишини аниқлаш.\nКасалнинг холатини яхшилашинишининг клиник мезонлари:\n1.\tКосметик танқисликни бартараф қилиш.\n2.\tЧурранинг ёрилишига таҳдиднинг йўқлиги.\n3.\tНеврологик белгиларнинг динамикада яхшиланиши.\nҲужжат тури: Протокол\nҲозирги вақтда сайтда: 47та фойдаланувчи


17:12 / 04.06.2018 2807 pdf Ўқиш режими + -\nҲар биримиз ўзимизнинг ҳаражатларимиз учун пул топишимиз керак. Баъзилар кунларининг маълум қисмини офисда ёки савдо мажмуасида бошқалар ўзининг шахсий иши билан машғул бўлиб ўтказади. Униси ҳам , буниси ҳам жоиз, чунки руҳсат берилган даромад, ўзи ва аҳли оиласини таъминлаши хайрлидир. Лекин оғир иш одамни қаттиқ чарчатади, “ёқилғиси” дан маҳрум қилади, агар айтиш ўринли бўлса, булар иш самарадорлиги ва сифатини пасайишига сабаб бўлади. Бу ходимга, иш берувчига ва бизнесга салбий таъсир кўрсатади.\nКўп вақтни ишда ўтказишлик, кўринишдан ёмон нарса эмасдек, агар бунга ишга бориш ва келишни қўшсак ишимиз кунимизниг катта қисмини олишини кўрамиз. Бу ҳам етмаганидек, у бизни уйда ҳам тинч қўймайди, электрон почталаримизни текширамиз, чала проектларни муддати келиб қолганлиги учун битиришга ҳаракат қиламиз, жуда бўлмаса ҳамма нарсани қўл остида бўлишини истаймиз. Компания бошқаларни ишдан бўшатиши ҳисобига кимларгадир ишдан бўшаганларни ўринини тўлдириш ва ортиқча вазифалар юкланади.\nХалқаро ташкилотлар ходимларида тунги онлайн конференциялар бўлиб туриши мумкин. Оламдаги замонавий бизнесга алоқадор кишилар уйқуси олдидан почта қутисини тозалаб қўйса, эртасига эрталаб яна тўлиб туриши замонавий корпоратив амалиётдан маълум.\nЎз ишини яхши кўрувчи киши эса кун давомида ички қувватни ҳис қилиб, ишидан завқ олиб ишлайди. Лекин ўртастатистик, маълум лавозимни эгаллаган, ишхонада иш столи олдида тунашни ёқтирмайдиган одамни иш ва саломатлиги орасида мувозанатни сақлаши лозим акс холда “тутаб кетиши” мумкин. Бу қилса бўладиган нарсами ? Бир тарафдан ташкилот бундай ёндошувни муҳимлигини овоза қилиши мумкин, иккинчи тарафдан ходимини электрон хатлар, бир лахзалик хабарлардан, кечаси, хатто дам олиш кунларида ҳам холи қўймайди.\nБундай “тутаб кетиш” ўз навбатида руҳий ва жисмоний зўриқишга сабаб бўлиб, яқин ва хамкасблар алоқаларига салбий таъсирини ўтказади. Стресс ва кўп ишлаш самарадорликни пасайшига сабаб бўлиши мумкин. Бу ўз навбатида натижа ва сифатга зарар, иш берувчининг обрўсизланиши ва мижозларнинг норозилигига олиб келади.\nБунга рағбатлантириш йўқлигини ишдан қониқмасликни қўшамиз. Шунингдек холсизлик- хавотир, уйқусизлик, ва соғлиққа тегишли касалликларни келтириб чиқариши мумкин. Олимлар асабийлашиш тўғридан-тўғри юрак қон томир ва ошқозон-ичак касалликлари билан боғлиқ ва хатто Альцгеймер касаллигини ҳам келтириб чиқариши мумкин.\nТимоти Феррис (Timothey Ferriss, The 4-Hour Workweek) ўзининг “Қандай қилиб ҳафтасига 4 соатдан ишлаш мумкин?” деб номланувчи китобида, ишда толиқишдан қандай қутулиш мумкинлиги ҳақида маслаҳатлар беради. Менинг фикримча, у сал ошириб юборган. Масалан у мажлислар ўтказмаслик тарафдори, ва уларсиз сиз анча сермахсул бўлишингиз мумкинлиги исботлашга уринади. Бирдамлик руҳини қадрлаб шу асосда бизнес қиладиган ширкатлар учун бу фокус ўтмаса керак.\nУ телефон қилишни четлаб ўтишни тавсия қилади, унинг ўрнига, одамларга чалғимаслик учун қулоқда эшитиш воситаси билан юришликни таклиф қилади, шунингдек виртуал ёрдамчи ёллаш тарафдори. Дарвоқе, у ҳақиқатдан самарадорликни баъзи сирларни очиб берган. Масалан Evernote каби веб саҳифалардан фойдаланиш, имкон даражасида ишга халақит берадиган нарсаларни даф қилиш, бирор муҳим иш устида ишлаш учун эрталабки вақтни тайинлаш ва шулардан кейингина почтани текширишни тавсия қилади.\n1. Қачон ишни тугатишни билинг.\nИш ва шахсий ҳаётингиз орасида аниқ чегара қилиб қўйинг. Тан оламан, авваллари ёмон одатим бор эди, уйга келишим билан зарур саволларга жавоб ёзиш ва ўз вақтида хабарлардан тозалаш учун почтамни текширар эдим. Агар сизнинг турмуш ўртоғингиз бор бўлса, бу унга нисбатан адолатсизлик бўлади. Ҳозир ўзим ҳам тезда почтамни текшириб, браузерни ёпишга ҳаракат қиламан. Қанақадир вақтда почта қутисини ёпиб, компьютердан нари кетиш керак. Ишга тегишли нарсаларни ишдан ташқари вақтда бажаришнинг асло хожати йўқ.\nПарето қонунига кўра 20% ҳаракат 80% натижани таъминлайди. (баъзан уни 20/80 принципи ҳам дейишади.) Агар ҳаммасига бир кунда улгурмасангиз –ҳеч қўрқинчли жойи йўқ. Бунинг ўрнига биринчи навбатда, натижага таъсир қиладиган нарсаларга эътиборни қаратинг. Энг муҳимларини аниқлаб, режа тузиб чиқинг. Агар муҳим бирор нарсани эсдан чиқариб қўйишдан қўрқсангиз, Outlook, Google Calendar, ёки Google Keep дастурларидан фойдаланинг.\n3. Имкониятларингизни бирлаштиринг ёки /вакилингизни юборинг\nИмкони бўлганда ўз вазифаларингизни бирлаштиринг. Масалан, битта докладга бизнесни ҳар хил талабларини киритиш мумкин, битта ташриф билан бир нечта топшириқларни бажариб келса бўлади. Текшириб кўринг, бу ишни қилишга бирор бир бошқа кимсани тайинласа бўладими йўқми. Баъзан сизга “йўқ” дейишни ўзи етарли бўлади сабаби бу битта одам учун жуда кўп иш. Бошқа тарафдан, баъзиларга “қўйиб юбориш” қийин бўлади. Агар назорат-бу сизнинг усулингиз бўлса, хамкасбларингиз норози бўлиши мумкин, гўёки сиз уларни бу вазифани бажаришида шубҳа қилаётгандек кўринасиз.\n4. Мажлисларни суистеъмол қилманг\nКераксиз,узоқ, самарасиз ва маъносиз мажлисларни ўрнига, аниқ кун тартибили ва жиддий маълум бир вақтга мўлжалланган масалалар билан иш қилинг. Сизнинг вақтингизни қадрлашлари учун, ўзгалар вақтини қадрланг. Агар сиз ёки бошқа одам мажлисларда интизомга риоя қилмаса бу келажакда яна шундай бўлишига олиб келади натижада бундан ҳамма зарар кўради.\n5. Масофадан ишланг\nРаҳбариятдан ҳафтасига бир кунгина уйда ишлаш мумкинлигини сўраб кўринг. Бу сизга ҳар куни ишга қатнашни камайтиради, вақтингизни тежайди, эҳтимол камроқ сиқиласиз. Уйда ишлаш, ишдан қониқиш ва самрадорликка эриштириши, атроф- муҳитга зарарли таъсирни, автомобиллар сонини озлиги билан камайтириши мумкин. Фақат эсингизда бўлсин, уйда ишлаганингизда қачон тўхтаб оилангизга вақт ажратишни билишингиз керак.\n6. Танаффуслар қилиб туринг\nКун давомида, туриб, тортилиб, корридоргга чиқиш учун танаффуслар қилиб туринг. Жисмоний ҳаракатлар чарчоқни камайтириб, иш самарадорлигини оширади, мияда кислород миқдорини оширади ва қон айланишини яхшилайди. Кун давомида компьютер олдида ўтираверишлик соғлиққа зарарли. Бу фақат кўзни ишдан чиқиши эмас, қад-қоматни хам шикастлаши мумкин. Изланишлар шуни кўрсатди узоқ вақт ўтиришлик юрак қон томир касалликларига ва қонда шакар миқдорини ошишига сабаб бўлиши мумкин.\n7. Таътилга чиқинг\nБуни қилишдан айтиш осон, гап пули тўланмайдиган таътил ҳақида кетганда. Лекин вақтинча барча нарсалардан қутулиш, ҳоли бўлишлик – бу енгилликдир! Таътил вақтида ҳамма электрон жиҳозларни ўчириб қўйсангиз ва ишга тааллуқли хабарларни умуман олмасангиз бу нур устига аъло нур бўлади. Биз робот эмасмизку. Ҳар бир одам вақти билан дам олиш “ўзига келиши” керак. Бу нарса ишга қайтганда ўзини яхши хис қилиши ва ишлаш қобилиятини ошиши билан бўлади. Агар ҳозир ўзингизнинг чет элга чиқиб дам олишга имкониятингиз бўлмаса, бир неча кунга шаҳар ташқарисига чиқиб келинг, сафарга ва х.к.з.\n8. Севимли машғулот билан шуғулланинг\nИшдан ташқари сизни ҳурсанд қиладиган бирор бир нарса бордир. Уйга қайтганингизда ёки дам олиш кунларида сиз ҳурсанд бўлишингиз, қониқиш ҳосил қилишингиз керак: булар қандайдир китоб ўқиш ёки тоза ҳавода сайр кабилар билан бўлиши мумкин. Севиимли машғулот қувватни ишга нисбатан ёқимли ва асабни тинчлантирувчи нарса томон йўналтириши мумкин. Агар сизнинг севимли машғулотингиз бўлмаса, яқин атрофдаги масжидга боринг, у ерда сизга ёқадиган дарс ва машғулотлар ўтилаёётган бўлиши мумкин.\n9. Руҳ учун озуқа\nИбодат ёки оддий чуқур нафас олиш ва чиқариш ақлга, танага ва руҳга дам беради. Биз мусулмонларда кундалик мажбурий ибодатаримиз бор, шу сабабли бизнинг кунимизда “руҳий” танаффуслар ҳам бор. Ибодат билан ўтган вақт , ишдан дам олиш, ақлни йиғиб олишга ва яна иш учун куч тўплаб олиш имконидир. Тушлик вақтида пешин намозини ўқиб олиш учун ҳаракат қилинг, шунда хам руҳий хам моддий озуқани оласиз.\n10. Таом жасад учун\nИстеъмол қиладиган овқатларингизга эътибор беринг. Ҳар доим банд вақтларда фаст фуд кафе хизматларидан фойдаланиш осон ва қулай, лекин аслида қуруқ ва тез тайёрланган таомлар чарчаш, уйқу, лоқайдлик ва иш лаёқатини сусайтирувчи омил ҳисобланади. Шунинг учун анча фойдали табиий таомлар ёнғоқ, писта, мевалар ейишга ҳаракат қилинг. Ҳар душанба ва сешанба кунлари суннатга мувофиқ рўза тутишни ўйлаб кўринг. Рўза саломатлик учун фойдали, танани поклайди ва ақлни равшан қилади.\nСпортзалга борасизми йўқми спорт билан мунтазам шуғулланиш керак. Уйда ётиб туриш, копток ўйнаш, сайр қилиш мумкин. Машқлар асабни тинчлантиради, эндорфин инсон кайфиятини яхшиловчи моддас миқдорини оширади. Узоқ иш кунидан кейин жисмоний машқларга куч топиш қийин бўлади, шунинг учун ишдан олдин, кун ўртасида ёки дам олиш кунлари вақт топишга ҳаракат қилиш керак. Ёшдан қатъий назар маълум даражадаги жисмоний фаолликни сақлаб юриш керак. Шу билан бирга таом ва уйқуга беэътибор бўлиб қолманг. Бу икки нарса жисмоний машқлар билан бирга тартибга солинса “тутаб кетиш”дан олдин чидамлиликни оширади.\n12. Табассум –яхши дори\nТабассум асабни тинчлантиради, мулоқот вақтида “муз”ларни эритади, кайфиятни кўтаради. Табассум умуман ўзини хис қилишни яхшилайди, шунинг учун ҳар доим озгина вақтингизни кулгули видео роликлар кўришга ёки руҳсат этилган ҳазилларга сарф қилинг.\nТелефонингизни ўчиринг ва сайр қилиб ҳиёбонга боринг. Табиат ва тоза ҳаводан роҳатланинг, маълум вақтга ишингизни умуман унутинг. Чуқур нафас олинг, юзингизда майин шабадани ҳис қилинг, қуёшнинг иссиқ нурларидан баҳраманд бўлинг. Аллоҳ бизга неъмат қилиб ато этган табиат чиройликларини қадрига етинг. Аллоҳга ҳамдлар бўлсин.\n14. Сўнгги бошпана\nАгар бирор бир нохуш воқеа рўй берса, ва сиз умуман холдан тойганингизни хис қилсангиз, раҳбарият билан гаплашиб кўринг. Раҳбарлар ҳам одам, эҳтимол тушунишар. Улар хатто сизнинг ишдаги вазифаларингизни хажмини хам билишмаса керак, билгандан сўнг балким сизга қандайдир ёрдамин таклиф қилишар.\n15. Руҳий тарбия ва ёрдам\nИшда чарчаганда натижаларни Исломга мувофиқ бартараф этиш йўллари борлигини унутманг. Биз рўза ва намоз ҳақида гапириб ўтдик. Булардан ташқари дуо қилинг ва сабр қилинг чунки қийинчиликлар азалий давом этмайди. Инша Аллоҳ улар сизни фақатгина тоблайди.\nАллоҳни зикр қилинг, алҳамдулиллаҳ Аллоҳни зикр қилиш билан қалблар ором олур:\n«...Аллоҳнинг зикри ила қалблар ором топмасми ?.....» (Раъд сураси, 28-оят)\nБундан ташқари Набий соллалоҳу алайҳи васаллам:\n«Рўза тут, лекин оғзинг очиқ ҳам бўлсин.Кечалари таҳажжуд намозини ўқи ва ухлагин хам. Баданингни хаққи борлигини бил, сенинг кўзларингни хаққи бор...” (Сунани Насоий)\nБу ҳадис рўза ва тунги тахажжудга тегишли бўлса-да, ҳамма нарсада меъёр энг асосий нарса эканлигига ишорадир. Биз бу дунёга фақат ишлаш ва ҳисобларни тўлаш учун яратилмаганмиз. Ҳар биримизнинг алҳамдулиллаҳ Аллоҳ олдида, оиламиз олдида бурчимиз бор. Иш- ҳаётимизнинг бир қисми лекин бутун умримиз эмас. Бу оддий бир иш халос. Имконингиз даражасида ҳаракат қилинг ва халол ишга эга эканлигингиз учун Аллоҳга ҳамдлар айтинг, шу билан бирга иш деб соғлиғингизни ва халоватингизни қурбон қилишдан аввал икка карра ўйлаб кўринг.\n17:10 / 04.06.2018 1952\n02:05 / 05.06.2018 3937\n2836 14:03 / 26.05.2017\n3192 18:36 / 11.10.2017\n2551 19:32 / 10.09.2017\n3220 18:35 / 25.10.2017\n45496 11:58 / 10.10.2018


Nokia G10 – афсонавий бренднинг биринчи ўйинбоп смартфони! - Terabayt.Uz\nХабарингиз борки, HMD Global компанияси Nokia брендини сотиб олгач, бир қатор смартфонлар ва тугмачали телефонлар тақдим этиб келмоқда. Ўтган ойда у қуввати 27 кунга етувчи, WhatsApp, Facebook, YouTube ва Google Assistant кабилар ўзида мавжуд бўлган Nokia 6300 4G моделини сотувга чиқарган.\nТурли манбалардан сизиб чиққан маълумотларга кўра, хитойлик компания геймерлар учун ушбу бренд остида Nokia G10 русумли смартфон тайёрлаган. Янги қурилма аллақачон бир неча ташкилотда, шу жумладан Евроосиё иқтисодий комиссиясида (Eurasian Economic Commission, EEC), Таиландда ҳамда TÜV Rheinlan’да сертификациядан ўтган.\nКутилаётган геймерофоннинг айрим техник хусусиятлари ҳам маълум: 6,4 дюймлик дисплей, саккиз ядроли (модели аниқ эмас), камида 4 ГБ тезкор ва 64 ГБ доимий хотира, microSD слоти. Nokia G10 квадрокамерасида асосий сенсор 48 мегапикселлик датчик бўлиши ҳам маълум, лекин тақдимот вақти ҳақида бирор маълумот йўқ.\nДарвоқе, Nokia ҳали 2003 йилиёқ телефон ва ўйин консоли функцияларини ўзида жамлаган N-Gage номли антиқа гаджет чиқарган (юқоридаги фотосуратда). Бироқ ушбу қурилма геймерфонлар эрасини бошлаб бера олмади. Сабаби – компания ўз маҳсулотининг айнан ўйин учун мосланганлигини етарлича тарғиб қила олмаган. Натижада кўплаб мижозлар бу девайс – шунчаки ўта хунук ва ноқулай телефон, деган фикрга борганлар. N-Gage’нинг муваффақиятсизлиги узоқ йиллар давомида ўйин телефонлари/смартфонларининг яратилишига соя солиб турган.\n#HMD Global #Nokia #Android смартфон #Видео ўйинлар #мобил ўйинлар #смартфонлар #ўйин #ўйинлар #ўйин смартфон #HMD Global Nokia G10


«To’rtko’l paxta tozalash» акциядорлик жамияти олдинги Тўрткўл пахта тозалаш заводи бўлиб 1961 йилда асос солинган ва 1963 йил 17 февралдан ишга туширилган.\n- Завод 1 батареялик\n- Пахта тозалаш заводи йилига 45 000 минг тонна пахта хом ашёсини қайта ишлаш қувватига эга.\n- Пахта хом-ашёси қуритиш тозалаш цехида 2 СБ – 10 – қуритиш барабанларида қуритилади. Қуритилган пахта хом – ашёси УХК тозалагич линиясида дағал ва майда ифлосликлардан тозаланади. Тозаланган пахта хом – ашёси тола ажратиш цехида ДПЗ – 180 ва ДП – 130 (джин) ускуналарида чигитдан толани ажратади. Олинган тола пресслаш цехида ДА – 8237 пресс ускунасида тойланади. Тойланган тола электрон тарозиларда тортилиб, лентали транспортер ёрдамида тайёр махсулот омборига ўтказилади.\n- 5 ЛП ва Хитой Республикаси ишлаб чиқарилган замонавий “SUMIAN – MR 160V 11UZ” линтер агрегатларида чигитдан момиқ ажратиб олиниб, момиқ ДА –8237пресс ускунасида тойланади. Тойланган момиқ электрон тарозида тортилиб, тайёр махсулот омборига ўтказилади. Чигит маҳсулоти электрон тарозида тортилиб элеватор ва шнеклар орқали чигит омборига узатилади.\nАТБ «Агробанк» Тўрткўл бўлими, банк коди 00598, х/р 20210000700566988001, ИНН 200 392 386, ОКОНХ 17 111.\nУстав фондининг микдори 624 960 минг сўм бўлиб, 138 880 дона акцияни ташқил этади.


Статистика ҳисоботи - электрон шаклда | NORMA.UZ\nДавлат статистика қўмитасининг “Статистика ҳисоботини электрон шаклда тақдим этиш тартиби тўғрисидаги низомни тасдиқлаш ҳақида”ги қарори қабул қилинди (рўйхат рақами 3312, 16.07.2021 й.).\nНизом “Давлат статистикаси тўғрисида”ги Қонун, шунингдек Ўзбекистон Республикаси Давлат статистика қўмитаси тўғрисидаги Низомга (2.09.2017 йилдаги 690-сон ВМҚ билан тасдиқланган) мувофиқ тасдиқланди.\nСтатистика ҳисоботини электрон шаклда йиғиш тизими - статистика ҳисоботини Интернет орқали электрон шаклда тақдим этиш ва қайта ишлашни таъминловчи ахборот тизими.\nНизом қуйидаги тартибларни белгилайди:\nстатистика ҳисоботини электрон шаклда тақдим этиш;\nстатистика ҳисоботини тақдим этишда электрон ҳужжат айланиши иштирокчиларининг ўзаро ҳамкорлиги.\nДавстатқўмнинг электрон интерактив хизматлар портали (my.stat.uz) орқали электрон рақамли имзодан фойдаланган ҳолда ахборот тизимидаги шахсий кабинетига киради;\nтегишли статистика ҳисоботи шаклини тақдим этиш даврийлиги ва белгиланган муддатидан кечиктирмай электрон статистика ҳисоботини шакллантиради ва Давстатқўмга ахборот тизими орқали жўнатади.\nЭлектрон шаклдаги статистика ҳисоботини қабул қилувчи статистика органлари ходимлари уларнинг ўз вақтида қайта ишланиши ва олинган маълумотлар маҳфийлигини таъминлаган ҳолда улардан келгусида фақат статистика мақсадларида фойдаланилиши учун шахсан жавобгардирлар.


Россия Саудия Арабистонига 3 млрд. долларлик қурол етказиб бермоқчи\n17:15 / 05.10.2017\nРоссия Саудия Арабистони подшоҳи Салмон бин Абдул Азиз Ол Сауд ташрифига ҳарбий-техник ҳамкорлик соҳасида 3 миллиард доллардан ортиқ суммадаги шартномалар тўпламини тайёрлаган, деб хабар беради «Коммерсантъ» газетаси ўз манбаларига таяниб.\nНашр ҳамсуҳбатларининг маълумотларига кўра, бу тўпламга С-400 «Триумф» ракета тизимларининг бир неча дивизионини етказиб бериш ҳам киради.\nШартномаларни имзолаш бугун — подшоҳнинг Владимир Путин билан музокаралар ўтказиш кунига мўлжалланмаган, бироқ бундай истиқбол учрашув натижаларига тўғридан-тўғри боғлиқ. Учрашув ижобий якунланса, ҳужжатлар ҳарбий-техник ҳамкорлик бўйича октябрь ойи охирларида бўлиб ўтадиган Россия-Саудия ҳукуматлараро комиссияси мажлисида имзоланиши мумкин.\nНашрнинг қайд этишича, Россия томони ўн йилдан буён Саудия қурол-яроғ бозорига киришга ҳаракат қилади. Бу борада музокаралар ўтказилган, лекин шу вақтгача бирорта шартнома имзоланмаган.\nСаудия Арабистони подшоҳи Салмон бин Абдул Азиз Ол Сауд илк марта расмий ташриф билан Россияга келди. Бугун монарх Россия президенти Владимир Путин билан, эртага эса бош вазир Дмитрий Медведев билан учрашади.


Ушбу оятда Аллоҳ таоло Муҳаммад соллаллоҳу алайҳи васалламнинг умматларидан иймон келтириб, солиҳ амаллар қилганларига кўп башоратлар ваъда қилмоқда. Ўша ваъдалар қуйидагилардир:\n«Аллоҳ сизлардан иймон келтириб, солиҳ амалларни қилганларга уларни ер юзида худди улардан олдин ўтганларни халифа қилганидек, халифа қилишни...»\nОлдинги ўтган умматлардан қайси бири Аллоҳ таолога иймон келтирган ва бу иймони ҳақиқий бўлиб, бутун вужудини қамраб олган ҳамда ўша ҳақиқий иймонлари тақозоси ила солиҳ амаллар қилиб ҳаёт кечирган бўлса, Аллоҳ таоло уларни ер юзига Ўзининг халифаси этиб тайинлаб қўйган эди. Ер юзида ҳукми юритилиши учун уларни Ўзига ўринбосар қилиб қўйган эди. Энди ўшалар каби ер юзида халифа бўлиш имконияти фақат Муҳаммад соллаллоҳу алайҳи васалламнинг умматларида бордир. Уларнинг мазкур халифаликка эришишлари учун асосий шарт–иймон келтириб, амали солиҳ қилишдир. Ислом уммати қачон ушбу шартни бажарганида, Аллоҳ таоло ваъдасининг устидан чиққан.\nРасули акрам соллаллоҳу алайҳи васалламнинг ҳаётлари пайтида улар Арабистон Ярим ороли, Баҳрайн, Яман ва бошқа жойларда халифа бўлиб, Аллоҳнинг амрини юрита бошладилар.\nУ зотдан сўнг эса, Ҳазрати Абу Бакр Сиддиқ даврларида Ислом давлати чегаралари Форс, Шом ва Мисрнинг бир қанча ерлари қадар кенгайди.\nИккинчи халифа Умари Одилнинг вақтларида Ислом мазкур юртларнинг ҳамма жойларига тарқалди. Ўша пайтдаги дунёнинг энг катта икки империяси–Рим ва Форс империялари инқирозга учрадилар. Уларнинг ўрнини Ислом давлати эгаллади.\nҲазрати Усмон ибн Аффон розияллоҳу анҳунинг даврига келиб эса, Ислом давлати ҳудудлари ер юзининг машриқидан мағрибигача кенгайди.\nБу улкан футуҳотларнинг асосий сабаби мусулмонларнинг пок иймонию солиҳ амаллари бўлди. Мусулмонлар ўша шартни бажарганлари учун Аллоҳ уларга имкон бериб, ер юзида халифа қилиб қўйди. Шу билан бирга, Аллоҳ таоло мусулмонларга иймонлари ва амали солиҳлари учун бошқа нарсаларни ҳам, жумладан:\n«...улар учун Ўзи рози бўлган динни мустаҳкамлашни...» ваъда қилди.\nМазкур даврда, яъни, Расули акрам ва хулафои рошидинлар даврида мусулмонлар ҳақиқий иймон соҳиблари бўлиб, амали солиҳни қилганлар ва Аллоҳ таоло улар учун Ўзи рози бўлган динни–Ислом динини ер юзида мустаҳкамлади. Ҳамма Исломга тобеъ бўлди. Ислом ҳукми асосида, Ислом адолати остида яшай бошладилар.\nБунинг устига, Аллоҳ таоло иймонлари ва солиҳ амаллари учун:\n«...уларнинг хавф-хатарларидан сўнг омонликни бадал қилиб беришни ваъда қилди».\nУшбу оят ҳақида ар-Робиъ ибн Анас Абул Олиядан қуйидагиларни ривоят қиладилар: «Пайғамбар соллаллоҳу алайҳи васаллам ва у зотнинг саҳобалари Маккада ўн йилдан кўпроқ вақт Аллоҳнинг ёлғиз Ўзига ибодат қилишга ва Унга ширк келтирмасликка махфий равишда, қўрққан ҳолларида даъват этдилар. Уларга уруш қилиш буюрилмади. Балки Мадинага ҳижрат қилишга амр қилиндилар. Бас, у ерга келдилар ва Аллоҳ таоло уларга уруш қилишни амр этди. Ўшанда ҳам хавф-хатар остида эдилар. Кечасию кундузи қурол билан юрардилар. Бунга ҳам Аллоҳ хоҳлаганича сабр қилдилар. Бир куни саҳобалардан бири:\n«Эй Аллоҳнинг Расули, биз энди абадий шундай хавфда ўтамизми? Бизга силоҳимизни қўядиган кун келмайдими?» деб сўради. Аллоҳнинг Расули соллаллоҳу алайҳи васаллам:\n«Фақат озгина сабр қиласизлар, холос, сўнгра сизлардан ҳар бирингиз тўп-тўп одамлар ичида ўтирса ҳам, ёнида бир парча темир бўлмайдиган кунлар келади», дедилар. Аллоҳ таоло ушбу оятни нозил қилди. Бас, Аллоҳ Пайғамбарини Арабистон Ярим оролига зоҳир қилди. Ҳаммалари омонликка кирдилар, қуролни қўйдилар. Сўнгра Аллоҳ Пайғамбарини Ўзига олди. Ундан кейин Абу Бакр, Умар ва Усмонларнинг даврларида ҳам омонликда бўлдилар. Ундан кейин бўлган ишлар бўлди. Уларга Аллоҳ яна хавфни қайтарди. Бас, улар шартни йўқотиб, ҳолни ўзгартирдилар, ўзлари ҳам ўзгаришга дучор бўлдилар».\n«Менгагина ибодат қилурлар ва Менга ҳеч нарсани ширк келтирмаслар».\nАна ўшанда Мен уларни ер юзига халифа қилиб, динларини мустаҳкам этиб, хавфлари ўрнига омонликни бераман.\n«Шундан кейин ҳам ким куфр келтирса, бас, ана ўшалар, ўзлари фосиқлардир».\nШунча нарсани кўриб-билиб туриб куфр келтирган одам фосиқ бўлмаса, ким фосиқ бўлсин?!\nИслом тарихига диққат билан назар ташлар эканмиз, ушбу ояти карима мўъжизаси олдида бош эгамиз. Мусулмон уммати иймонига қанчалик содиқ бўлса, Аллоҳнинг ёлғиз Ўзига қанчалик сидқидилдан ибодат этса, динга қанчалик кўп амал қилса, ер юзини обод қилишда шунчалик пешқадам бўлган, Ислом дини шунчалик мустаҳкам турган, омонликлари шунчалик ишончли бўлган. Аксинча, мусулмонларнинг иймони қанчалик заиф, Аллоҳга ибодатда қанчалик суст ва динга амал қилишлари қанчалик оз бўлган бўлса, ер юзини обод этиш борасида шунчалик ортда қолганлар, динлари шунчалик ғариб бўлган ва кўпдан-кўп хавф-хатарларга йўлиққанлар. Ўн тўртинчи ҳижрий асрнинг охири ва ўн бешинчи ҳижрий асрнинг бошларида бу ҳолат мисли кўрилмаган даражага етди. Мусулмонлар ҳеч қачон бу қадар заифлашмаган эдилар. Улар Аллоҳ таоло берган ваъдага қайта эришишлари учун, ер юзига халифалик қилиб, уни обод этиш масъулиятини қайтадан қўлларига олишлари учун, динлари мустаҳкам ва ўзлари омонликда бўлишлари учун иймонлари бақувват, амали солиҳлари бардавом ва Аллоҳнинг ёлғиз Ўзига ибодат қилишлари кутилганидек бўлмоғи лозим.\nБунинг учун эса, қуйидаги оятда зикр қилинган амрни тўла-тўкис адо этиш керак:\n56. Намозни тўкис адо этинглар, закот беринглар ва Пайғамбарга итоат қилинглар. Шоядки раҳм қилсангиз.\nЧунки намоз бандани доимо Аллоҳ таоло билан боғлаб, ўз соҳибининг қалбини тўғрилаб туради. Мўмин кишини юқорида зикр этилган амалларга–иймон бақувват бўлишига, амали солиҳлар қилишига ва фақат Аллоҳнинг Ўзига ибодат этиб, У зотга ҳеч кимни ширк келтирмасликка восита бўлади. Аммо намозни тўкис адо этмасдан туриб иймон, амали солиҳ ва Аллоҳнинг ёлғиз Ўзига ибодат қилиш ҳақида гапириш мумкин эмас. Демак, ер юзига халифа бўлиш, Ислом динини мустаҳкамлаш ва омонликка эришиш ҳақида хаёл қилмаса ҳам бўлади.\nШунингдек, закотни адо этиш ҳам кишида бахиллик ҳиссини йўқотиб, жамиятда ички бир покланишни олиб келади, ўзаро тушуниш ва ҳурматни кучайтиради, яна бошқа кўпгина яхшиликларга сабаб бўлади. Закотни рисоладагидек адо этмасдан туриб, мусулмонлар ҳеч бир муваффақият ҳақида ўйламасалар ҳам бўлади.\nПайғамбар соллаллоҳу алайҳи васалламга итоат қилиш эса, барча каттаю кичик муваффақиятларнинг гаровидир, бусиз ҳеч нарсага эришиб бўлмайди. Пайғамбар соллаллоҳу алайҳи васалламга итоат этиш у зот соллаллоҳу алайҳи васаллам ҳаётликларида шахсларига эргашиш билан бўлган бўлса, вафотларидан кейин суннатларига амал қилиш билан бўлади. Бу хусусда уламоларимиз ҳаётий бир ибратли воқеани мисол қилиб келтирадилар. Мужоҳид мусулмонлар бир жиҳодда қўлларидан келган барча имкониятларни ишга солишларига қарамасдан, рақибларидан устун бўла олмабдилар. Бунинг сабаби ҳақида чуқур ўйлашибди. Ҳамиша осонлик билан эришиб келган ғалабага энди эриша олмай турганлари нимадан эканлиги, ҳозирги рақибдан бир неча бор кучлиларини ҳам осонлик билан енгган кишилар нима учун буларни енга олмаётганлари ҳақида фикр юритишибди. Охири, айб ўзимизда бўлса керак, деган фикрга келишибди. Ўйлаб кўришса, дарҳақиқат, ўша пайт Пайғамбар соллаллоҳу алайҳи васалламнинг суннатларидан бирига амал қилмай қўйишган эканлар. Дарҳол бу камчиликни бартараф этиб, барча мужоҳидлар ўша тарк этилган суннатга амал қилишни йўлга қўйибдилар ва рақиб устидан ғолиб келибдилар.\nШундай экан, Пайғамбар соллаллоҳу алайҳи васалламга итоат қилмай туриб, муваффақият ҳақида ўйлашнинг ўзи кулгилидир.\nДемак, мусулмонлар ўзларига раҳм қилинишини хоҳласалар, намозни тўкис адо этсинлар, закотни берсинлар ва Пайғамбар соллаллоҳу алайҳи васалламга бўйинсунсинлар.\nКелгуси оятда мўмин-мусулмонлар пешвоси Ҳазрати Муҳаммад соллаллоҳу алайҳи васалламга хитоб этилади:\nКофирларнинг бу дунёдаги ҳолатлари бошқача хаёлга олиб келмасин. Улар қайси даражага эришмасинлар, нималарга қодир бўлмасинлар, барибир қочиб қутула олмайдилар. Бир кун келиб, куфрлари жазосини тортадилар. Охир-оқибат, албатта, дўзахга тушадилар. Ўша жойнинг азобига гирифтор бўладилар.\nИслом дини инсон ҳаётини мукаммал тарзда жорий қилувчи дин бўлиб, у инсонга барча нарсани–Аллоҳ билан қандай муомалада бўлишдан тортиб, кичик-кичик мавжудотларга муносабати қанақа бўлишигача кўрсатиб беради...\nНур сурсининг тафсиридан\nАллоҳ – Ундан ўзга илоҳ йўқ. У Ҳайй ва Қойюмдир. У..


Тошкент шаҳрида Ўзбекистон Республикаси Иқтисодиёт ва саноат вазирлиги ҳузуридаги Урбанизация агентлиги томонидан Осиё тараққиёт банки ва Жаҳон банки ҳамкорлигида иқтисодий имкониятларни яхшилашда барқарор урбанизациянинг аҳамиятини ўрганишга бағишланган семинар ташкил этилди. Унда мамлакатимиз қатор вазирлик ва идоралари вакиллари, халқаро экспертлар иштирок этди.\nБугунги кунда мамлакатимизда урбанизация даражаси шаҳарларни комплекс ривожлантириш бўйича замонавий талабларга жавоб бермайди ва жаҳон тенденцияларидан сезиларли даражада қолиб кетмоқда. Расмий маълумотларга кўра, сўнгги йилларда шаҳар аҳоли пунктлари сони 1065 дан 1071 тагача кўпайган, холос. Соҳадаги шу каби муаммоларни бартараф этиш, урбанизация жараёнлари давлат томонидан самарали тартибга солинишини таъминлаш мақсадида Ўзбекистон Республикаси Президентининг 2019 йил 10 январдаги фармони ижроси доирасида Иқтисодиёт ва саноат вазирлиги ҳузурида Урбанизация агентлиги ташкил этилди. Мазкур тузилма мамлакатимизда урбанизация соҳасида ягона давлат сиёсатини амалга оширади.\nСеминарда сўзга чиққан Ўзбекистон Республикаси иқтисодиёт ва саноат вазири ўринбосари Соҳиб Саифназаров вазирлик ва агентлик томонидан мамлакатимизда урбанизация даражасини барқарорлаштириш йўналишида олиб борилаётган чора-тадбирлар, режалаштирилган ишлар ҳақида маълумот берди.\n– Юртимиз аҳолисининг 51 фоизи шаҳарларда, 49 фоизи қишлоқ жойларида истиқомат қилмоқда, – деди С.Саифназаров. – 2030 йилга қадар шаҳарлашув даражасини 60 фоизга етказиш режалаштирилган. Шаҳарлар тармоғини кенгайтиришга алоҳида эътибор қаратилмоқда. Бундан ташқари, Жаҳон банки билан биргаликда Чортоқ, Когон, Янгийўл шаҳарларини интеграцион ривожлантиришни кўзда тутувчи лойиҳа амалга оширилмоқда. Мазкур лойиҳа доирасида Чортоқни экошаҳарга, Когонни эса транспорт хабига айлантириш мўлжалланган. Осиё тараққиёт банки билан ҳамкорликда Янгиер, Хива, Жиззах шаҳарлари инфратузилмаларини ривожлантириш бўйича комплекс дастурлар ишлаб чиқилмоқда.\nС.Саифназаровнинг қўшимча қилишича, бугунги кунда вазирлик томонидан инвестицион дастур тайёрланмоқда. Илгари бундай дастурлар 1 йилга мўлжалланган бўлса, янги дастур 3 йилни қамраб олиб, ҳудудларда инженерлик, коммуникация инфратузилмаларини ривожлантиришни кўзда тутади.\nҲудудларнинг ижтимоий-иқтисодий барқарорлигини таъминлашда Осиё тараққиёт банки (ОТБ) мамлакатимизнинг кўп йиллик ҳамкорларидан саналади.\n– Шаҳарларни экологик жиҳатдан барқарор, фаровон қилиш бугунги куннинг энг долзарб масалаларидан биридир, – дейди ОТБнинг Ўзбекистондаги доимий ваколатхонаси раҳбари Синди Мальвичини. – Ўзбекистон қулай географик жойлашувга эга. Соҳада мавжуд қийинчиликларга қарамай, мамлакат ёш кадрлар салоҳияти, транспорт алоқалари ва сайёҳлик активлари ҳисобига урбанизация имкониятларидан самарали фойдаланиши мумкин.\n2017 йилда мамлакатимизда янги ижтимоий-иқтисодий ислоҳотларни амалга ошириш бошланганидан буён Жаҳон банки Ўзбекистонга молиявий ва техник ёрдамини сезиларли даражада оширди.\n– Ўзбекистон жадал суръатлар билан ривожланмоқда, – дейди Жаҳон банкининг мамлакатимиздаги ваколатхонаси раҳбари Хидеки Мори. – Ушбу жараён марказий ва маҳаллий ҳокимият органларининг режалаштириш, бошқариш ва тартибга солиш имкониятларини кучайтириш орқали иқтисодий имкониятларнинг яхшиланишини таъминлашда муҳимдир.\nСеминар давомида халқаро экспертлар иштирокчиларни шаҳарларни бошқариш борасида халқаро илғор тажрибалар билан таништирди.\n20:51 / 13:09:2019


Навоийда қандай турдаги жиноятлар сони ошгани очиқланди\n2022 йилнинг 1-чорагида Навоийда қасддан одам ўлдириш, баданга шикаст етказиш, ҳақорат қилиш, фирибгарлик каби жиноят турлари кўпайган. Бу ҳақда Навоий вилояти суди раиси Ҳамидулла Қудратов 1-чорак якуни бўйича берган ахборотида маълум қилди.\nТаъкидланишича, 2022 йилнинг 1-чораги давомида жиноят ишлари бўйича туман (шаҳар) судлари томонидан 493 нафар шахсга нисбатан 405 та жиноят иши кўриб чиқилган. Жиноятга қўл урганларнинг 48 нафари аёллар, 204 нафари ёшлар, 11 нафари 60 ёшдан ошган фуқаролар.\nУшбу даврда 335 нафар шахс судланган бўлиб, уларнинг 15 нафарига жарима, 3 нафарига мажбурий жамоат ишлари, 139 нафарига ахлоқ тузатиш ишлари, 79 нафарига озодликни чеклаш, 99 нафарига озодликдан маҳрум қилиш жазолари тайинланган. 3 та жиноят иши бўйича 7 нафар шахс эса судлар томонидан оқланган.\nҲамидулла Қудратовга кўра, 1-чоракда ўтган йилнинг шу даврига нисбатан вилоятда қасддан одам ўлдириш 2 тага, қасддан баданга шикаст етказиш 30 тага, ҳақорат қилиш 14 тага ҳамда фирибгарлик 51 тага ошган.\nШунингдек, 1-чоракда вилоятда фуқаролик судлари томонидан 4 325 та, маъмурий судлар томонидан 198 та иш кўриб чиқилган. Вилоят иқтисодий судлари томонидан эса 1 097 та иш кўрилиб, жами 47,6 млрд сўмлик қарз ва етказилган моддий зарарларни даъвогарлар фойдасига ундириш ҳақида қарорлар қабул қилинган.\nНавоийда 2021 йилда судлар томонидан 300 нафар шахсга озодликдан маҳрум қилиш жазоси тайинланган


Ўзбекистонда атом электростанциясини қуриш имконлими? - BBC News O'zbek\nЎзбекистонда атом электростанциясини қуриш имконлими?\nЎзбекистондаги қатор Интернет ахборот саҳифаларида айтилишича, ҳукумат мамлакатда атом электр станциясини қуриш лойиҳасини кўриб чиқмоқда.\nУшбу хабарлар расмий манбалардан тасдиқланмаган, лекин мақолаларда атом электростанциясини қуришнинг эҳтимолий еридан тортиб, лойиҳани амалга оширишда ҳамкорлик қилиши мумкин бўлган мамлакатларгача тилга олинган.\nШу вақтга қадар Марказий Осиёда фақатгина Қозоғистонда атом электростанциясини қуриш лойиҳасига қўл урилганди.\nЎзбекистонда буни амалга ошириш нақадар реал?\nҚирғизистонлик ядро физикаси соҳаси собиқ мутахассиси Кубан Абдименнинг айтишича, Ўзбкистонда атом электр станциясини қуриш имконлари бор, лекин бу йўлда тўсиқлар ҳам талайгина.\nКубан Абдимен: Ўзбекистонда бу каби лойиҳани амалга ошириш нақадар реал деган масалага икки асосдан ёндошиш керак. Биринчидан, нақадар имконли ва бошқа томондан қандай тўсиқлар бор деган маънода. Менинг фикримча, атом электростанциясини Ўзбекистонда қуриш имкониятлари бор. Ўзбекистон иқтисоди анчайин йирик, хорижий сармояни жалб қила оладиган мамлакат. Яъни, маблағ топиш мумкин. Бошқа томондан ядровий ёқилғи масаласи. Бу ҳам у ерда мавжуд. Уран етарли даражада бор, уни қайта ишлаб электр станция учун ёқилғи сифатида ишлатиш мумкин. Тўсиқларга келсак, Ўзбекистон минтақада аҳолиси энг зич яшайдиган мамлакат. Минтақа аҳолисининг деярли ярми у ерда яшайди. Атом электростанциясида бирон кор-ҳол юз бергудек бўлса, фожеага олиб келиши мумкин. Яна бир тўсиқ бу замонавий технологияларга эришишдир. Лекин, бу каби технологияга эришилган ҳолатда ҳам уни амалга ошириб, фаолиятини юритадиган маҳаллий мутахассислар йўқ.\nБи-би-си: Лекин Ўзбекистонда атом энергиясига эҳтиёж нақадар катта?\nКубан Абдимен: Фикримча, бу каби энергияга Ўзбекистонда эҳтиёж у қадар катта эмас. Мамлакатда бошқа энергия манбалари анчайин кўп, масалан газ ва нефт. Шунинг учун атом электростанциясини қуриш у қадар долзарб масала эмас, деб ҳисоблайман. Яъни имкон бор, лекин эҳтиёж у қадар катта эмас.\nБи-би-си: Лекин Ўзбекистонда охирги йилларда энергия тақчиллиги анчайин кескин тус олгани айтилади. Деярли ҳамма ҳудудларда электр энергияси тез-тез узиб қўйилади. Аввал газ билан таъминланган ҳудуларга ҳозирда газ бормаяпти. Шунинг учун балки бу каби лойиҳага эҳтиёж каттадир?\nКубан Абдимен: Ҳа мен ҳам бундан хабардорман. Лекин менинг тушунишимча бу ҳолат энергия манбаларининг етишмовчилиги туфайли эмас, уларни нотўғри сарф қилиш боис рўй бермоқда. Бошқа томондан улкан захираларга эга Ўзбекистон уларни хорижга ҳам экспорт қилмоқда. Агарда бу захиралар оқилона ишлатилганда менимча аҳолини таъминлаш учун етарли бўларди.\nБи-би-си: Япониянинг Фукушима атом электрстанциясидаги фожеадан сўнг бу каби лойиҳаларга муносабат дунё бўйлаб ўта эҳтиёткор. Улардан воз кечаётган мамлакатлар ҳам бор. Ана шу манзарада атом электростанциясини қуриш нақадар оқланган?\nКубан Абдимен: Менинг шахсий фикрим, юқорида келтирилган омиллар туфайли атом электростанциясини аҳоли зич яшайдиган ерларда қуришнинг оқибатлари анчайин хавфли бўлиши мумкин. Сиз мисол қилиб келтирган Японияда атом энергиясидан фойдаланишни 30 фоизга қисқартиришди. Бу тамойил жаҳон бўйлаб давом этади, деб ўйлайман. Агарда Ўзбекистоннинг энергияга эҳтиёжи жуда катта бўлса, балки оқланган бўларди. Лекин ҳозирда бу каби лойиҳани оқлаш даражасидаги эҳтиёж йўқ деб ўйлайман.\nБи-би-си: Технология масаласини кўтардингиз. Бу каби технологияга эга бўлган мамлакатлар уни Ўзбекистонга тақдим қилишга тайёр бўлади, деб ўйлайсизми?\nКубан Абдимен: Буёғи энди геополитик масала. Агар бу Ғарб манфаатларига жавоб берса, балки улар тақдим қилишга тайёр бўлишар. Ўзбекистоннинг Ғарб билан муносабатлари яхшиланаётган бўлиши мумкин, лекин замонавий технологияларни бўлишиш даражасида яхши, деб ўйламайман. Бундан ташқари Афғонистондаги ҳодисалар туфайли Ўзбекистон ҳудудий жиҳатдан қалтис ерда жойлашган. Вазиятнинг кескин ўзгариши эҳтимолини назарда тутиб, Ғарб мамлакатлари технологияларни тақдим этишга борадилар, деб ўйламайман.


ҲУСНБУЗАР ВА ЮЗДАГИ ТОШМАЛАРНИ ЙЎҚ ҚИЛИШНИНГ ҲИНД ТАБОБАТИ УСУЛЛАРИ - UzShifo.Info - Sog'lom Yashash Tarzi Sirlari\nHome GO'ZALLIK va GIGIYENA ҲУСНБУЗАР ВА ЮЗДАГИ ТОШМАЛАРНИ ЙЎҚ ҚИЛИШНИНГ ҲИНД ТАБОБАТИ УСУЛЛАРИ\nFeruzabegim March 12, 2018 April 4, 2018\nҲуснбузар ва юздаги тошмалар 12-24 ёш оралиғидаги ёшларнинг 60% қисмида учрайдиган кўнгилсиз ҳолатлардан биридир. Бунинг асосий сабаблари нимада ва ҳуснбузарлардан қандай қутилиш мумкин?\nҲуснбузар нега тошади?\nОрганизм ўзида мавжуд зарарли қолдиқларни (токсинларни) экскрекция йўли билан табиий ҳолда чиқариб ташлай олмаган ҳолатларда бу токсинлар қонга ўтади ва натижада юзда ҳуснбузар ва тошмалар пайдо бўла бошлайди.\nОрганизм қолдиқларни самарали равишда чиқара олмай қолишига қуйидагилар сабаб бўлади:\nҲожатнинг мунтазам бўлмаслиги\nОвқатланиш вақтларининг мунтазам бўлмаслиги\nШакар, крахмал ва зарарли ёғларни кўп истеъмол қилиш\nҲуснбузарларни йўқотишнинг табиий усуллари\n2-3 та саримсоқ бўлакларини эзиб ҳуснбузар ва тошмалар устига жойланг. Юз терингиз жуда таъсирчан бўлса, эзилган саримсоқни аввал сузма билан аралаштириб сўнг ҳуснбузар устига жойланг. 15-20 дақиқадан сўнг ювиб ташланг. Бу муолажани тез-тез амалга ошириб туринг.\nҲар куни 3 дона саримсоқ бўлакчаларини бир ой давомида истеъмол қилинг.\nКашнич баргларининг сувини сиқиб, сиқилган сувни бироз куркума (зарчава) кукуни билан аралаштиринг ва уйқудан олдин юзга суртинг. Ушбу муолажани ҳар куни бажаринг.\nЕтарли миқдорда сув ичинг. Жуда кам сув ичсангиз, ҳуснбузарлардан қутилишингиз қийин бўлади.\nОвқатланиш тарзингизга ҳилма-хил сабзавот ва меваларни киритинг.\nУйқудан олдин юзингизни ювиб, терини ўлик ҳужайралардан тозалашни канда қилманг.\nҲуснбузардан қолган доғларни кетказиш\nҲуснбузардан кейин доғ қолмаслиги учун ҳуснбузарларга қўл билан тегмаслик ва юлмаслик керак. Доғ қолган бўлса, уларни қуйидаги усуллар билан кетказишингиз мумкин.\nҲуснбузардан қолган доғларни кетказиш усуллари:\nАлоэ вера баргини кесиб олиб, баргнинг устки яшил қаватини олиб ташланг. Барг ичидаги гелни юзингизга суртинг ва 30 дақиқага юзда қолдиринг. Кўрсатилган вақтдан сўнг юзни ювинг. Ушбу муолажани кунига икки маҳал ҳар куни амал амалга оширинг.\nБир ош қошиқ табиий асал, 1 ош қошиқ лимон суви, 1 ош қошиқ бодом ёғи ва 2 ош қошиқ сутни аралаштиринг ва юзга 15-20 дақиқага маска қилинг.\nSachin Saparia "Indian Ayurverdic Home Remedies"